Pasukan Khas Jihad Tangani Inflasi langkah tepat selesaikan isu inflasi dan kenaikan harga barang - pakar

KUALA LUMPUR, 1 Julai - Penubuhan Pasukan Khas Jihad Tangani Inflasi merupakan langkah tepat bagi menyelesaikan isu berkaitan inflasi dan kenaikan harga barang dihadapi rakyat ketika ini.Menurut Ketua Ekonomi Bank Islam Malaysia Bhd, Dr Mohd Afzanizam Abdul Rashid, menerusi koordinasi lebih baik antara kementerian dan agensi terlibat, kerajaan dapat mendalami punca sebenar dan kelemahan dalam pasaran.Pengumpulan data menerusi pemantauan dan maklum balas pelbagai pihak, membolehkan pasukan khas merangka strategi dan mengambil langkah penyelesaian sewajarnya membabitkan isu harga barang dan orang tengah.

(Ketua Ekonomi Bank Islam Malaysia Bhd, Dr Mohd Afzanizam Abdul Rashid)

"Rantaian perniagaan itu sendiri, baik dari peringkat, katakanlah ayam, makanannya macam mana, bagaimana ia disediakan, bagaimana diimport, dijual berapa pula harganya dan bagaimana pengurusan kos oleh pihak pengusaha sebagainya dan apakah kos-kos terlibat, dan saya mengharapkan pemantauan itu lebih terperinci maka kita dapat tahulah berapa sebenarnya margin yang dikenakan setiap peniaga tersebut."Setidaknya kita ada satu koordinasi yang baik di antara atau di kalangan kementerian, agensi kerajaan, supaya ada satu langkah lebih tuntas dalam pada kita memahami permasalahan yang kita hadapi ini iaitu kenaikan harga barang ," kata beliau.Mengulas pemberian subsidi kerajaan yang diunjur mencecah RM77.7 bilion tahun ini, jelasnya jika tidak dilaksanakan, kadar inflasi boleh meningkat kepada dua angka berbanding 2.8% ketika ini.


E-baucar pengangkutan udara: 45,879 rakyat Malaysia berpeluang nikmati potongan harga

(FOTO FB Hajah Nancy Haji Shukri)

BANGI, 2 Julai- Rakyat Malaysia berpeluang menikmati potongan harga tiket penerbangan sehingga RM100 di bawah Pelan Pemulihan Pelancongan 2022 bagi Kluster Pengangkutan Udara.Inisiatif yang berkuat kuasa sehingga 31 Disember itu, melibatkan lima syarikat penerbangan iaitu Malaysia Airlines, AirAsia, Batik Air, Firefly dan MASwings.Menteri Pelancongan, Seni dan Budaya, Datuk Seri Nancy Shukri berkata pelan tersebut merupakan kesinambungan daripada Pakej Rangsangan Ekonomi (PRE 1.0) yang melibatkan penyaluran insentif kepada rakyat Malaysia. "Ini adalah salah satu daripada cara yang baik untuk kita membantu rakyat melalui penerbangan ,melalui 'land transport', kita bantu pemain industri dan kita bantu rakyat untuk dapatkan tambang murah dengan baucar yang ada," katanya.Nancy berkata demikian selepas menyempurnakan Majlis pelancaran PRE 2.0 Kluster Pengangkutan Udara di Bangi.

(Menteri Pelancongan, Seni dan Budaya, Datuk Seri Nancy Shukri)

Jelasnya, penebusan E-baucar ditawarkan semua syarikat penerbangan tersebut, terhad kepada sektor penerbangan domestik sahaja.Ia boleh ditebus ketika pembelian tiket penerbangan secara dalam talian.


Kadar jangka pendek ditutup stabil susulan operasi BNM

KUALA LUMPUR, 1 Julai - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional susut kepada RM40.17 bilion daripada RM46.16 bilion pagi ini, manakala bagi dana Islam, ia turun kepada RM28.78 bilion daripada RM40.14 bilion sebelumnya.Terdahulu hari ini, bank pusat telah mengadakan dua tender pasaran wang konvensional, tiga tender Qard dan satu tender repo berbalik.

Pada 4 petang, BNM menawarkan tender pasaran wang konvensional bernilai RM40.2 bilion dan tender pasaran wang Murabahah RM28.8 bilion, kedua-duanya untuk wang tiga hari.Purata kadar semalaman Islam ialah pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus. - BERNAMA


Kerajaan akan teruskan subsidi kepenggunaan bagi tempoh jangka pendek

KELANTAN, 1 Julai - Kerajaan akan meneruskan subsidi kepenggunaan yang dilaksanakan pada masa kini untuk membantu rakyat mengurangkan kos sara hidup.  Menurut Menteri di Jabatan Perdana Menteri (Ekonomi), Datuk Seri Mustapa Mohamed, dengan unjuran perbelanjaan yang dilihat paling tinggi dalam sejarah setakat ini iaitu lebih RM77 bilion, namun ada pihak yang melihat ia sukar dipertahankan untuk jangka masa panjang.  Katanya, kerajaan telah membuat yang terbaik kerana unjuran perbelanjaan RM77 bilion adalah yang tertinggi dalam sejarah negara.

(Menteri di Jabatan Perdana Menteri (Ekonomi), Datuk Seri Mustapa Mohamed ketika ditemui media di sini)

"Jangka pendek kita dah laksanakan kerana kita ada juga dapatan hasil apabila harga minyak pun naik maka cukai-cukai yang dikutip daripada minyak dan gas meningkat itu memberi kita sedikit ruang untuk membantu rakyat. Jadi jangka pendek kita akan teruskan jangka sederhana dan jangka panjang sudah pasti kita kena menilai dengan sedalamnya supaya ia tidak menjejaskan kedudukan kewangan jangka panjang, jangka pendek kita akan teruskan subsidi," katanya. Beliau yang juga Ahli Parlimen Jeli menyatakan perkara itu kepada pemberita pada program sesi dialog bersama Pihak Industri dan NGO di Kelantan mengenai Isu Ekonomi Semasa di Kota Bharu, di sini, hari ini. Hadir sama,Timbalan Ketua Pengarah Makro, Unit Perancang Ekonomi JPM, Datuk Nor Azmie Diron dan Pengarah Unit Perancang Ekonomi Kelantan, Mohamad Nazwan Ismail.  Mengenai langkah menangani inflasi, pihaknya telah mengadakan perbincangan mengenai perkara itu di bawah pasukan khas yang ditubuhkan.  Menerusi pasukan tersebut,pihaknya akan turun ke bawah bagi mengadakan pertemuan dengan persatuan perniaga serta badan bukan kerajaan (NGO) untuk memberi penerangan mengenai inflasi dan keadaan semasa.  Jelasnya, penerangan yang jelas mengenai inflasi serta keadaan semasa dalam negara akan diberikan kepada rakyat menerusi seminar peringkat kebangsaan yang akan dilaksanakan di setiap negeri dengan kerjasama daripada Kementerian Perdagangan Dalam Negeri dan Hal Ehwal Pengguna (KPDNHEP)


Dasar subsidi, bendung inflasi meningkat lebih tinggi

KUALA LUMPUR, 1 Julai- Dasar subsidi yang dilaksanakan kerajaan berupaya membendung inflasi daripada meningkat lebih tinggi.Pensyarah Kanan Putra Business School, Dr. Ida Md Yasin berkata, pemberian subsidi yang kini diunjur mencecah RM77.7 bilion tahun ini, telah membantu rakyat menampung kos sara hidup dan mengekalkan kuasa beli pengguna.Jelasnya, meskipun pemberian subsidi yang besar untuk jangka masa panjang akan memberi implikasi kepada ekonomi, namun ia merupakan langkah yang diperlukan ketika ini.Kerajaan dilihat mampu mengimbangi pemberian subsidi buat masa ini, menerusi kutipan hasil lebih tinggi, disumbangkan beberapa sektor."Kita boleh menganggarkan bahawa pendapatan kerajaan juga akan meningkat kerana apabila kita telah buka sektor ekonomi, kita lihat seluruh sektor semakin rancak, pelancongan juga semakin rancak, kita mengharapkan juga kutipan cukai juga semakin baik untuk sektor korporat dan juga kutipan cukai perseorangan. Jadi kita melihat bahawa pendapatan negara juga bergantung kepada sedikit sebanyak minyak dan gas, harga minyak dan gas adalah tinggi, dan komoditi kita adalah kelapa sawit adalah tinggi sekarang ini," katanya.

(Pensyarah Kanan Putra Business School, Dr. Ida Md Yasin)

Sebelum ini, Menteri Kewangan, Tengku Datuk Seri Zafrul Tengku Abdul Aziz memaklumkan, jumlah keseluruhan subsidi dijangka menghampiri RM80 bilion bagi 2022 iaitu tertinggi dalam sejarah kerajaan.Ini meliputi subsidi petrol, diesel, gas petroleum cecair, minyak masak, tepung dan elektrik.


Usaha Terengganu pulihkan ekonomi negeri tunjuk hasil positif - Ahmad Samsuri

KUALA TERENGGANU, 1 Julai- Usaha Kerajaan Terengganu untuk memulihkan ekonomi negeri pascapandemik COVID-19 kini telah menunjukkan hasil positif.

Menteri Besar, Datuk Seri Dr Ahmad Samsuri Mokhtar berkata, ini dapat dilihat menerusi pertumbuhan Keluaran Dalam Negeri Kasar (KDNK) bagi 2021 iaitu sebanyak 3.6%, melebihi pertumbuhan 3.1% peringkat nasional.“Pertumbuhan 3.6% berbanding -5.7% pada 2020 juga telah melebihi unjuran yang diletakkan iaitu sekitar 2.0 hingga 2.2%. Sesungguhnya pencapaian ini adalah hasil usaha pelbagai pihak yang telah dilaksanakan sepanjang tahun lalu,” katanya dalam kenyataan menerusi Facebooknya hari ini.Ahmad Samsuri berkata selain itu, Terengganu juga berjaya merekodkan pencapaian yang baik bagi beberapa indikator dalam lima bidang tumpuan Matlamat Pembangunan Mampan (SDG) iaitu bidang kemajuan masyarakat, kemakmuran, keamanan, kerjasama dan penjagaan bumi.

(Menteri Besar Terengganu, Datuk Seri Dr Ahmad Samsuri Mokhtar)

Bagaimanapun, katanya kerajaan negeri amat menyedari dan memahami beban yang ditanggung oleh rakyat ketika ini akibat kenaikan harga barangan.Justeru katanya isu tersebut akan sentiasa menjadi keutamaan kerajaan negeri yang sedang menanganinya bersama kerajaan Persekutuan.


Ringgit dibuka rendah berbanding dolar AS

KUALA LUMPUR, 30 Jun- Ringgit meneruskan aliran menurun berbanding dolar Amerika Syarikat (AS) pagi ini berikutan indeks dolar AS (DXY) yang lebih kukuh selepas pengerusi Rizab Persekutuan Amerika Syarikat (AS) Jerome Powell mengulangi pendiriannya untuk terus menaikkan kadar faedah dalam usaha  meredakan kenaikan inflasi, kata seorang penganalisis.Pada jam 9 pagi, nilai mata wang tempatan susut kepada 4.4020/4045 berbanding dolar AS daripada 4.3980/4010 pada penutup semalam (Rabu).Ketua Ekonomi Bank Islam Malaysia Bhd Dr Mohd Afzanizam Abdul Rashid berkata DXY berakhir lebih tinggi malam tadi dengan mencatatkan 105.104 mata.Beliau berkata semasa sesi panel Bank Pusat Eropah, Powell menyatakan ekonomi AS berada dalam keadaan kukuh dan baik untuk menahan kesan daripada dasar monetari yang lebih ketat.“Oleh itu, ringgit sepatutnya terus kekal berlegar sekitar RM4.40 berbanding dolar AS,” katanya.

(Ketua Ekonomi Bank Islam Malaysia Bhd, Dr Mohd Afzanizam Abdul Rashid)

Selain itu, beliau menambah sentimen dijangka kekal berhati-hati apabila kebimbangan terhadap kemelesetan semakin meningkat di AS.“Ini disebabkan hubungan rapat keluaran dalam negara kasar (KDNK) AS dan Malaysia. Justeru, sebarang gangguan dalam pertumbuhan AS, Malaysia akan turut merasai tempiasnya,” kata beliau.Sementara itu, ringgit diniagakan kebanyakannya lebih tinggi berbanding sekumpulan mata wang utama.Mata wang tempatan meningkat berbanding pound Britain kepada 5.3379/3409 daripada penutupan urus niaga Rabu 5.3480/3516, ia lebih tinggi berbanding dolar Singapura kepada 3.1596/1619 daripada 3.1645/1671 dan mengukuh berbanding euro kepada 4.5966/5992 daripada 4.6227/6259 sebelumnya.Bagaimanapun, mata wang tempatan menyusut nilai berbanding yen Jepun kepada 3.2228/2251 daripada 3.2217/2242 semalam.- BERNAMA


KDNK semua negeri catat pertumbuhan positif pada 2021

PUTRAJAYA, 30 Jun- Keluaran Dalam Negeri Kasar (KDNK) bagi semua negeri mencatat pertumbuhan positif pada 2021, selari KDNK nasional 3.1%Pulau Pinang unggul dengan pertumbuhan 6.8%, lebih tinggi berbanding prestasi nasional diikuti Selangor (5%) dan Terengganu (3.6%).Menurut Ketua Perangkawan, Datuk Seri Dr. Mohd Uzir Mahidin, statistik menunjukkan inisiatif yang diambil kerajaan bagi memulihkan ekonomi membuahkan hasil dengan trajektori pertumbuhan positif dicatat setiap negeri."Peneraju pertumbuhan utama bagi Selangor, Pulau Pinang dan Kedah ialah sektor pembuatan yang melonjak masing-masing pada kadar 13.1%, 12.4% dan 6.2%."Pembukaan semula semua sektor ekonomi serta sempadan negara telah meningkatkan permintaan bahan bakar di peringkat global."Ini memberi kelebihan kepada sektor pembuatan di negeri berorientasikan produk petroleum bertapis termasuk Sarawak, Negeri Sembilan dan Melaka, dengan masing-masing merekod pertumbuhan 2.9%, 3.0% dan 2.0%," kata Uzir kepada pemberita di sini.

Kelantan mencatat pertumbuhan sederhana dengan 2.4% manakala Perlis sedikit perlahan dengan 1.5% disebabkan kejatuhan aktiviti perikanan laut.Sabah pula mencatat pertumbuhan perlahan sebanyak 1.1% tahun lalu berikutan kejatuhan dalam aktiviti hiliran dan huluan komoditi sawit .Manakala kebergantungan tinggi kepada sektor perlancongan menyebabkan pertumbuhan marginal di Kuala Lumpur dan Pahang, masing-masing 0.8% dan 0.9%.


Malaysia berpotensi jadi hab pusat data Asean - Fadillah

KUALA LUMPUR, 30 Jun - Projek pembinaan kabel gentian fiber optik di sepanjang lebuh raya di Semenanjung berpotensi menjadikan Malaysia hab data raya yang strategik di rantau ASEAN.Menteri Kanan Kerja Raya, Datuk Seri Fadillah Yusof berkata inisiatif itu berupaya memperkasa negara ke arah komunikasi digital dan teknologi tinggi, selain menghubungkan Malaysia dengan pusat data lain yang strategik khususnya Singapura dan Thailand.

"Dengan pemasangan kabel gentian fiber optik di sepanjang semua rangkaian lebuh raya, Malaysia akan menjadi hab data yang komprehensif."Inisiatif ini bertujuan untuk berhubung dengan pusat data lain di Singapura dan Thailand yang merupakan penjajaran strategik rantau ASEAN. Ia akan menarik perhatian pelabur tempatan dan antarabangsa untuk melabur dalam rangkaian digital," katanya ketika berucap pada Majlis Perasmian Projek Rangkaian Digital Lebuh Raya dan Majlis Menandatangani Perjanjian Persefahaman MSA Resources, di sini.Tambah Fadillah, projek berkenaan dibuat secara berperingkat dengan fasa pertama dijangka siap sepenuhnya pada hujung tahun ini, membabitkan pemasangan kabel fiber optik dari Johor Bahru, Johor ke Bukit Kayu Hitam, Perlis.Manakala Fasa dua pula akan membabitkan lebuh raya di Lembah Klang, manakala fasa tiga bakal menghubungkan negeri di pantai timur Semenanjung.


Pengekalan tarif elektrik ringankan kos sara hidup rakyat

KUALA LUMPUR, 30 Jun- Inisiatif mengekalkan tarif elektrik di Semenanjung membuktikan keprihatinan kerajaan demi menjaga kepentingan Keluarga Malaysia.Ia biarpun kos arang batu global terus melonjak naik.Lebih 80% daripada elektrik yang dijana di Malaysia menggunakan arang batu dan gas.Sudah tentu, peningkatan kos bahan api akan menyebabkan kos penjanaan tenaga elektrik turut meningkat. Namun, apabila kerajaan mengekalkan kadar tarif elektrik, Keluarga Malaysia menarik nafas lega kerana meringankan kos sara hidup mereka. Subsidi yang ditanggung kerajaan berjumlah RM5.8 bilion itu bagi memastikan rakyat tidak terbeban.Menurut Pensyarah Kanan Putra Business School, Dr Ida Yasin ini menjadikan kedudukan tarif elektrik di Malaysia antara yang terendah di Asia Tenggara dan dunia."Pengumuman sedikit sebanyak mengurangkan beban rakyat, tarif elektrik lebih murah daripada kita bayar, subsidi kita bayar lebih murah."Oleh itu, kita perlu menggunakan dengan jimat cermat, menggunakan peralatan kurang menggunakan tenaga," katanya kepada RTM.

Pengguna domestik dan komersial akan terus mendapat bekalan elektrik yang mencukupi sekali gus tidak terkesan dengan peningkatan harga barangan.


Selangor, Pulau Pinang dan Sabah pengimport tertinggi gandum

KUALA LUMPUR, 29 Jun- Selangor, Pulau Pinang dan Sabah muncul sebagai pengimport tertinggi bagi gandum belum dikilang pada Mei tahun ini. Selangor import tertinggi, mencatatkan nilai RM101 juta diikuti Pulau Pinang RM74.2 juta, manakala Sabah RM19 juta. Melalui kenyataan, Ketua Perangkawan, Datuk Seri Dr Mohd Uzir Mahidin berkata, secara keseluruhan, nilai import gandum belum dikilang ke Malaysia pada tempoh itu meningkat 98.5 peratus tahun ke tahun kepada RM227.5 juta.

Prestasi eksport mengikut negeri turut meningkat 30.5 peratus kepada RM28.2 bilion berbanding bulan yang sama tahun sebelumnya.Eksport lebih tinggi direkodkan Pulau Pinang, Johor, Sarawak, Kuala Lumpur dan Selangor.


Rundingan naik taraf AANZFTA dimuktamad hujung tahun ini

PUTRAJAYA, 29 Jun - Proses rundingan untuk menaik taraf Perjanjian Perdagangan Bebas ASEAN-Australia-New Zealand (AANZFTA) akan dimuktamadkan pada penghujung tahun ini.Menurut Menteri Kanan Perdagangan Antarabangsa dan Industri, Datuk Seri Mohamed Azmin Ali, usaha itu sebagai platform bagi meletakkan hala tuju baharu serta memperkukuh kerjasama ekonomi antara negara-negara anggota dalam bidang strategik baharu yang akan diperkenalkan.Jelas beliau, usaha menarik pelaburan dalam bidang baharu dari Australia juga sedang dilakukan selari dengan dasar Aspirasi Pelaburan Nasional (NIA) yang mahukan pelaburan berkualiti dan berteknologi tinggi.

(Datuk Seri Mohamed Azmin menerima kunjungan Menteri Luar Australia, Senator Penny Wong)

"Dan ini komitmen yang telah diberikan dan saya kira ini satu pendekatan baru bukan saja pelaburan masuk kedalam negara tetapi mereka bersedia untuk membuat pemindahan-teknologi-teknologi baru dan juga mewujudkan ekosistem perniagaan dan membina rantaian bekalan global dikalangan PKS tempatan," kata beliau yang ditemui media selepas menerima kunjungan Menteri Luar Australia, Senator Penny Wong, di sini.Tambahnya lima sektor ekonomi baharu yang telah digariskan dalam NIA iaitu elektrik dan elektronik, kimia, automotif, aeroangkasa dan ekonomi digital.Pertemuan yang berlangsung kira-kira satu jam itu sempena lawatan rasmi tiga hari Penny ke Malaysia yang bermula semalam.


MCMC tiada bantahan cadangan gabung Digi dan Celcom

KUALA LUMPUR, 29 Jun- Suruhanjaya Komunikasi dan Multimedia Malaysia (MCMC) mengeluarkan notis tiada bantahan kepada cadangan penggabungan Digi.Com Bhd dan Celcom Axiata Bhd.Ini melibatkan perniagaan Digi Telecommunications Sdn Bhd dan Celcom yang secara kolektif dikenali sebagai pemohon.Melalui kenyataan MCMC memaklumkan, penggabungan ini akan menghasilkan pengendali perkhidmatan mudah alih yang terbesar di Malaysia.Ini berikutan Digi dan Celcom merupakan pengendali perkhidmatan mudah alih kedua dan ketiga terbesar pada masa kini.MCMC juga telah menjalankan penilaian menyeluruh terhadap penggabungan ini.Pada 1 April lalu, MCMC telah mengeluarkan Pernyataan Isu kepada Pemohon selaras Garis Panduan Penggabungan dan Pengambilalihan bertarikh 17 Mei 2019.Langkah itu bagi menangani kebimbangan sesetengah pasaran komunikasi berhubung isu-isu persaingan.Justeru, pemohon telah mengemukakan suatu aku janji yang mengandungi komitmen Pemohon untuk mengatasi isu-isu persaingan yang telah diketengahkan oleh MCMC di dalam Pernyataan Isu.

(Suruhanjaya Komunikasi dan Multimedia Malaysia (MCMC)/ BERNAMA)

MCMC telah mempertimbangkan komitmen yang ditawarkan oleh Pemohon dan berpuas hati bahawa ia akan mengurangkan dengan signifikan isu-isu persaingan yang akan atau mungkin timbul akibat penggabungan ini.Syarikat induk Celcom Axiata iaitu Axiata Group Bhd berkata pada April lalu bahawa cadangan penggabunganbagi membentuk entiti baharu dikenali sebagai MergeCo dijangka selesai pada separuh kedua 2022.Dalam makluman kepada Bursa Malaysia, Axiata berkata penyempurnaan transaksi itu akan tertakluk kepada kelulusan kedua-dua syarikat dan pemegang saham Digi, kelulusan kawal selia dan terma serta syarat lain.Axiata dan Telenor Group pada 8 April 2021 mengumumkan, bahawa mereka sedang dalam perbincangan lanjutan untuk melaksanakan penggabungan operasi Celcom dan Digi.Pada 24 November 2021, Axiata turut mengumumkan bahawa MergeCo telah memulakan libat urus dengan MCMC untuk proses penilaian penggabungan berhubung dengan cadangan penggabungan.


Rasionalisasi subsidi langkah wajar, pastikan hanya yang layak nikmatinya -pakar

KUALA LUMPUR, 28 Jun - Rasionalisasi subsidi wajar dilaksana bagi memastikan hanya yang layak menikmati bantuan tersebut.Usaha itu juga bagi memastikan kerajaan tidak menanggung jumlah subsidi besar dalam tempoh jangka masa panjang.Menurut Penganalisis Ekonomi Universiti Kuala Lumpur Business School, Profesor Madya Dr Aimi Zulhazmi Abdul Rashid, peruntukan subsidi yang tinggi boleh menyebabkan kadar hutang turut meningkat dan memberi implikasi kewangan pada masa akan datang."Perbelanjaan kerajaan perlu diseimbangkan antara keperluan rakyat dan pembangunan negara dan formula mesti dicari untuk mengelakkan subsidi seperti sekarang diteruskan, dibelanjakan, ini dapat mengelakkan pembaziran dan ketirisan seperti penyalahgunaan dan penyeludupan subisidi."Apa yang perlu adalah setiap keluarga perlu memberikan laporan bulanan perbelanjaan sekiranya kerajaan tidak dapat mengumpulkan data yang tepat, melalui penyerahan data tersebut boleh dikenal pasti trend perbelanjaan dan jumlah subsidi yang tepat, di sinilah peranan agensi dan NGO digunakan untuk memantau data dan kebajikan rakyat," kata beliau.

Sementara itu Pensyarah Kanan Putra Business School, Dr. Ida Md Yasin berkata kerajaan mampu mengimbangi pemberian subsidi buat masa ini menerusi kutipan hasil lebih tinggi, disumbangkan beberapa sektor."Kita boleh menganggarkan bahawa pendapatan kerajaan juga akan meningkat kerana apabila kita telah buka sektor ekonomi, kita lihat seluruh sektor semakin rancak, pelancongan juga semakin rancak, kita mengharapkan juga kutipan cukai juga semakin baik untuk sektor korporat dan juga dan juga kutipan cukai perseorangan, jadi kita melihat bahawa pendapatan negara juga bergantung kepada sedikit sebanyak minyak dan gas, harga minyak dan gas adalah tinggi, dan komoditi kita adalah kelapa sawit yang tinggi sekarang ini," menurut beliau.Menteri Kewangan, Tengku Datuk Seri Zafrul Tengku Abdul Aziz sebelum ini memaklumkan, jumlah keseluruhan subsidi dijangka menghampiri RM80 billion bagi tahun 2022, tertinggi dalam sejarah kerajaan.Ia meliputi subsidi petrol, diesel, gas petroleum cecair, minyak masak, tepung dan elektrik.


Semakan semula prospek negatif kepada stabil bukti kerajaan efektif

KUALA LUMPUR, 28 Jun- Pengekalan penarafan kredit berdaulat Malaysia oleh S&P pada A- serta semakan semula prospek daripada negatif kepada stabil, mencerminkan tindakan dasar kerajaan yang efektif.Menteri Kewangan, Tengku Datuk Seri Zafrul Tengku Abdul Aziz dalam kenyataan menjelaskan, langkah-langkah dasar bertujuan mendorong pemulihan ekonomi kukuh serta daya tahan terutama ketika berdepan cabaran getir dan ketidaktentuan landskap global. Menurut agensi penarafan itu, prospek yang stabil memberi gambaran, momentum pertumbuhan negara stabil serta kedudukan luaran kukuh akan kekal dalam tempoh dua tahun akan datang. Semakan semula itu juga didorong trend pertumbuhan kukuh negara yang konsisten berbanding negara dalam kumpulan pendapatan setara.S&P turut mengunjurkan pertumbuhan Keluaran Dalam Negara Kasar (KDNK) pada 6.1% tahun ini dan 5.0% pada tahun 2023.

Walaupun defisit bajet negara kekal tinggi, agensi itu menjangkakan pertumbuhan yang dinamik dapat mengimbangi kedudukan fiskal.Komitmen politik untuk meneruskan semula konsolidasi fiskal pasca-pandemik juga masih kukuh.Jelas Tengku Datuk Seri Zafrul, usaha konsolidasi fiskal secara strategik dan berperingkat akan diteruskan, disokong pelaksanaan Strategi Hasil Jangka Sederhana.Kerajaan juga sedang menggubal Akta Tanggungjawab Fiskal, antara inisiatif pembaharuan untuk mengukuhkan kewangan awam dengan meningkatkan disiplin fiskal, keberkesanan perbelanjaan dan ketelusan.


MUN 2022 catat nilai jualan RM23.6 juta

KUALA LUMPUR, 27 Jun- Sebanyak RM23.6 juta nilai jualan diperoleh sepanjang Minggu Usahawan Negara (MUN) 2022 yang berlangsung sejak Jumaat lalu.Program tersebut turut berjaya menghasilkan padanan perniagaan antara usahawan kecil dengan pasaraya besar tempatan.Menurut Menteri Pembangunan Usahawan dan Koperasi, Tan Sri Noh Omar program itu menarik kehadiran lebih 16,000 pengunjung.

(Menteri Pembangunan Usahawan dan Koperasi, Tan Sri Noh Omar)

"Jadi ini menunjukkan bahawa perkembangan pertumbuhan ekonomi telah kita pulihkan. Pada endemik ini saya lihat bahawa dalam bidang keusahawanan memainkan peranan penting untuk kita membangunkan ekonomi dalam negara kita dan yang lebih penting bagi saya, yang cukup sejarah bila Grabd bazaar ini siap."Kita lihat ini salah satu tempat yang memberikan peluang kepada usahwan kecil bumiputra yang dapat berniaga dalam pusat membeli belah", katanya.Beliau berkata kepada media selepas melancarkan Minggu Usahawan Negara 2022 di ibu negara.


OPR diramal naik sebanyak 50 mata asas

KUALA LUMPUR, 27 Jun- Kadar dasar semalaman (OPR) diramal naik sebanyak 50 mata asas. Sekiranya dilaksanakan, OPR bakal meningkat kepada 2.50 peratus.

Menurut Ambank Research, perkara itu dijangka diputuskan pada Mesyuarat Dasar Monetari bulan hadapan.Ramalan dibuat firma penyelidikan itu berdasarkan keadaan semasa.Firma tersebut turut mengunjurkan inflasi keseluruhan negara berada antara 2.8 peratus dan 3.0 peratus tahun ini.

Harga siling baharu sedikit sebanyak mencerminkan harga pasaran sebenar semasa untuk ayam antara RM10 dan RM12 sekilogram. Pengenalan semula harga siling baharu bagi ayam diharap mencerminkan harga pasaran sebenar antara RM10 dan RM12 sekilogram.Penjual diharap mampu menampung harga baharu tersebut, tanpa menjejaskan aliran tunai masing-masing dan mengurangkan tekanan secara langsung dan tidak langsung terhadap kos sara hidup isi rumah.Selain itu, penghapusan harga siling telur dan subsidi minyak masak sawit akan memberi impak minimum ke atas keseluruhan Indeks Harga Pengguna (IHP). Ini kerana telur dan minyak hanya menyumbang 0.9 peratus daripada keseluruhan IHP.


Kadar jangka pendek ditutup stabil dengan campur tangan BNM

KUALA LUMPUR, 27 Jun- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional berkurangan kepada RM46.02 bilion daripada RM47.53 bilion pagi ini, manakala bagi dana Islam, ia susut kepada RM26.67 bilion daripada RM29.07 bilion sebelumnya.

Terdahulu hari ini, bank pusat mengendalikan tiga tender pasaran wang konvensional, dua tender Qard dan tiga tender repo berbalik.Pada jam 4 petang, ia menawarkan tender pasaran wang konvensional bernilai sehingga RM45.7 bilion dan tender pasaran wang Murabahah RM26.5 bilion, kedua-duanya untuk wang sehari.Purata kadar semalaman Islam ialah pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Subsidi terbesar, bukti kebajikan rakyat jadi keutamaan - Tokpa

PUTRAJAYA, 27 Jun - Unjuran subsidi sehingga hampir RM80 bilion dibuat bagi menstabilkan harga barang dan mengelak kadar inflasi melonjak sehingga 11.4 peratus.Menteri di Jabatan Perdana Menteri (Ekonomi), Datuk Seri Mustapa Mohamed berkata jumlah subsidi terbesar dalam sejarah itu bakal mempengaruhi kedudukan kewangan negara namun kebajikan rakyat kekal menjadi keutamaan.Justeru katanya, masyarakat tidak perlu bimbang kerana langkah penjimatan sesuai dilaksana bagi memastikan kedudukan kewangan kekal kukuh.Ini termasuk mempertimbang penangguhan pelaksanaan projek mega.

"Setakat ini kita perlu lihat, kita tgk keadaan macam mana, jadi itu antara langkah-langkah yang boleh diambil, bukan kata kita buat keputusan."Maka, untuk memastikan kedudukan kewangan kita kekal teguh maka antara langkah yang boleh dikaji kerajaan ialah untuk mengadakan penjimatan dalam belanja mengurus dan belanja pembangunan," katanya dalam sidang media selepas melancarkan Statistics Data Warehouse 2.0 (StatsDW), di sini.

StatsDW 2.0 adalah kesinambungan dan penambahbaikan daripada StatsDW yang dilancarkan pada 2016, iaitu satu solusi bagi menampung limpahan data dari pelbagai sumber selain menggalakkan perkongsian data antara agensi sektor awam.


Bayaran BKM Fasa 2 bermula hari ini, sebanyak RM1.74 bilion diperuntukkan

KUALA LUMPUR, 27 Jun - Bayaran bagi Bantuan Keluarga Malaysia, (BKM) Fasa 2 bermula secara berperingkat hari ini. Bantuan tunai langsung itu memperuntukkan RM1.74 bilion dengan memanfaatkan 8.6 juta penerima. Ini merangkumi 4 juta isi rumah, 1.2 juta warga emas bujang atau tiada pasangan dan 3.4 juta individu bujang. BKM Fasa 2 telah ditambah baik dengan bantuan tunai tambahan bernilai RM630 juta. Penerima boleh membuat semakan status pembayaran melalui portal BKM melalui pautan https://bkm.hasil.gov.my.

(Pembayaran BKM Fasa 2 secara berperingkat bermula hari ini)

Menteri Kewangan, Tengku Datuk Seri Utama Zafrul Tengku Abdul Aziz dalam kenyataan berkata, BKM merupakan bantuan tunai langsung tertinggi dalam sejarah berbanding Bantuan Rakyat 1Malaysia, BR1M dan Bantuan Sara Hidup (BSH). "Kadar maksimum BKM berjumlah RM2,600 berbanding BR1M RM1,200 dan BSH RM1,480. Ini melibatkan peningkatan bantuan sebanyak 120 peratus sejak inisiatif bantuan tunai langsung mula diperkenalkan. Penerima BKM seramai 8.6 juta berbanding BSH, 4.5 juta penerima. Had kelayakan untuk menerima BKM telah dinaikkan daripada pendapatan RM4,000 ke bawah sebulan kepada RM5,000 ke bawah sebulan." katanya.Ini membolehkan lebih ramai Keluarga Malaysia layak menerima bantuan, termasuk sebahagian golongan M40, tidak terhad kepada golongan B40 seperti inisiatif bantuan tunai langsung sebelum ini. Secara keseluruhan, menurut Tengku Zafrul ini merupakan jumlah tertinggi dalam sejarah dengan bantuan mencecah sebanyak RM8.0 bilion, memanfaatkan 12.6 juta individu, bersamaan 60 peratus populasi dewasa di negara ini.


Bursa Malaysia dibuka tinggi, ambil petunjuk pergerakan menaik Wall Street

KUALA LUMPUR, 27 Jun- Bursa Malaysia dibuka tinggi pada pagi urus niaga Isnin selepas dagangan di Wall Street mengukuh semula dengan ketiga-tiga indeks utama AS menunjukkan peningkatan pada penutupan urus niaga Jumaat minggu lepas, kata seorang peniaga.Pada jam 9.05 pagi, indeks penanda aras FTSE Bursa Malaysia KLCI (FBM KLCI) menokok 2.99 mata kepada 1,439.69 daripada 1,436.70 berbanding penutup urus niaga Jumaat lepas..Indeks utama itu memulakan urus niaga pagi ini 2.12 mata lebih tinggi pada 1,438.82.Pergerakan harga di pasaran secara keseluruhan menyaksikan kaunter untung mengatasi kaunter rugi 198 berbalas 99, manakala 189 kaunter tidak berubah, 1,822 tidak diniagakan dan 55 yang lain digantung.Jumlah dagangan adalah sebanyak 169.15 juta unit bernilai RM58.65 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, walaupun berdepan dengan pelbagai masalah, Purata Perindustrian Dow Jones (DJIA) melonjak 823 mata manakala Nasdaq menambah 375 mata apabila hasil 10 tahun AS meningkat kepada hampir 3.14 peratus pada Jumaat lepas.Sementara S&P 500 lebih tinggi sebanyak 116.01 mata untuk ditutup pada pada 3,911.74.Di pasaran tempatan, memandangkan FBM KLCI telah kembali meningkat secara sederhana, didorong oleh kemunculan kegatan memburu saham berharga murah serta prestasi kukuh Wall Street pada  Jumaat, ia menjangkakan pasaran serantau mengambil kesempatan ini untuk mengikuti trend ini."Begitu juga dengan bursa tempatan hari ini. Justeru, kami mengunjurkan indeks penanda aras akan berada dalam aliran antara 1,430-1,445 hari ini," kata Thong kepada Bernama.Bagi komoditi, beliau menambah harga sawit mentah melantun semula kepada hampir paras RM4,900 satu tan metrik manakala minyak mentah Bent ditutup lebih tinggi pada US$113 setong.Malacca Securities pula berkata sektor yang menjadi tumpuan hari ini mungkin menyaksikan sektor teknologi terus meningkat berikutan kerancakan semalaman di Nasdaq,  begitu juga dengan sektor seperti amanah pelaburan hartanah (REIT) serta  sektor pengguna sebagai pertaruhan yang lebih selamat.Dalam kalangan saham wajaran tinggi, Maybank naik empat sen kepada RM8.64 dan Public Bank menambah satu sen kepada RM4.44.

Petronas Chemicals turun tujuh sen menjadi RM9.18, CIMB susut satu sen kepada RM4.89 dan Tenaga lemah lima sen kepada RM8.14 manakala IHH tidak berubah pada RM6.42.Bagi saham aktif, Green Packet dan Reach Energy masing-masing meningkat satu sen kepada 7.5 sen dan 9.5 sen, manakala Cypark Resources dan ATA IMS, setiap satu menokok 1.5 sen kepada 48 sen dan 35.5 sen.Di papan indeks, Indeks FBM Emas mengukuh 34.37 mata kepada 10,291.76, FBM 70 naik 88.00 mata menjadi 12,532.15, Indeks FBM Emas Syariah menambah 27.47 mata kepada 10,442.11, Indeks FBMT 100 mengembang 32.61 mata kepada 10,030.79 sementara FBM ACE naik 44.98 mata kepada 4,814.57. Mengikut sektor, Indeks Perkhidmatan Kewangan menokok 60.58 mata kepada 16,025.03, manakala Indeks Perladangan naik 0.69 mata kepada 6,918.42 dan Indeks Produk dan Perkhidmatan Perindustrian meningkat 0.33 mata kepada 183.70. -BERNAMA


Meringankan kos sara hidup rakyat: Lebih RM77 bilion akan dibelanja untuk subsidi

KUALA LUMPUR, 26 Jun- Negara masih mempunyai ruang fiskal mencukupi untuk mengimbangi keperluan rakyat dan perniagaan biarpun berdepan tekanan luaran. Menteri Kewangan, Tengku Datuk Seri Zafrul Tengku Abdul Aziz menegaskan, kerajaan dijangka membelanjakan lebih RM77 bilion bagi tujuan subsidi tahun ini, untuk meringankan kos sara hidup rakyat. Bagaimanapun untuk jangka panjang, mekanisme subsidi bersasar bakal diperkenal, menyasarkan kelompok yang benar-benar memerlukan khususnya B40.

"Untuk memastikan golongan terjejas boleh kita bantu. Telah diumum baru-baru ni, kita juga ada BKM bernilai RM9.2 bilion akan memanfaatkan 8.6 juta B40 tak kira bujang, berkeluarga atau warga emas dan untuk ambil kita kenaikan kos sara hidup kita tambah RM630 juta bantuan ini bakal disalur pada 27 Jun berbentuk BKM fasa kedua," katanya.Beliau berkata demikian dalam program Bicara Khas sempena Laporan Kewangan Rakyat ke Seratus di ibu negara.Tambah Zafrul, sebagai negara kecil dengan ekonomi terbuka, Malaysia turut terdedah kepada ketidaktentuan faktor global yang mempengaruhi ekonomi negara.Antaranya ketegangan geopolitik, gangguan rantaian bekalan selain langkah membendung inflasi melalui kenaikan kadar faedah dilakukan negara maju.


Jumlah subsidi negara 2022 dijangka hampiri RM80 bilion - Zafrul

KUALA LUMPUR, 26 Jun - Jumlah keseluruhan subsidi dijangka menghampiri RM80 bilion tahun ini yang merupakan jumlah subsidi terbesar dalam sejarah.Menteri Kewangan, Tengku Datuk Seri Zafrul Tengku Abdul Aziz berkata bagi mengurangkan tekanan inflasi terhadap rakyat, kerajaan telah memberi pelbagai subsidi kepenggunaan meliputi petrol, diesel, gas petroleum cecair (LPG), minyak masak, tepung dan elektrik."Secara keseluruhan, unjuran perbelanjaan subsidi kepenggunaan bagi 2022 adalah jumlah subsidi tertinggi dalam sejarah yang pernah ditanggung oleh mana-mana kerajaan."Apabila ditambah dengan bantuan-bantuan lain seperti bantuan kebajikan masyarakat, bantuan pertanian, nelayan dan sebagainya, jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah," katanya menerusi Laporan Kewangan Rakyat Ke-100.

Bagaimanapun, Tengku Zafrul berkata, kerajaan tetap melaksanakan dasar yang secara amnya bertujuan untuk membendung inflasi bagi mengelakkan kenaikan harga yang terlalu mendadak, dan pada masa yang sama membantu golongan yang perlu dari segi bantuan langsung.Katanya, dasar tersebut dilihat telah menghasilkan satu situasi yang dikira terkawal, terutamanya apabila dibandingkan dengan negara-negara lain."Kajian penamatan subsidi menyeluruh dan penyaluran semula penjimatan tersebut kepada golongan yang benar-benar memerlukan adalah sebahagian daripada strategi kerajaan untuk memastikan kemampanan fiskal negara dalam jangka sederhana dan panjang," katanya.Tambah Zafrul, penamatan subsidi menyeluruh mencerminkan sikap adil dan bertanggungjawab kerajaan bagi memastikan nasib golongan B40 terbela.Katanya, MOF juga sedang mengkaji semula sumber-sumber fiskal negara yang perlu diperkukuh, untuk membina daya tahan sosioekonomi negara terutama bagi golongan B40 dan M40.Langkah tersebut katanya, bertujuan mengurangkan beban keberhutangan generasi masa hadapan.


Subsidi kepenggunaan tertinggi, bukti keprihatinan kerajaan tangani kos sara hidup - FOMCA

KUALA LUMPUR, 26 Jun - Unjuran perbelanjaan subsidi kepenggunaan berjumlah RM77.3 bilion menunjukkan tanggungjawab kerajaan dalam menangani isu kos sara hidup rakyat. Presiden Gabungan Persatuan-Persatuan Pengguna Malaysia (FOMCA), Profesor Datuk Dr N. Marimuthu berkata pihaknya akan terus memperjuangkan isu subsidi dengan mengambil kira aduan pengguna yang terbeban dengan keadaan semasa.

"Tanggungjawab kerajaan untuk pastikan kestabilan harga barang dan memastikan barangan mencukupi di pasaran supaya rakyat tidak tertekan dengan kekurangan barangan contohnya barangan asas dan ubat-ubatan yang kurang di pasaran," katanya kepada RTM.Sementara itu, pengguna menyifatkan kerajaan bersikap peka terhadap isu kenaikan harga barang dan mengambil langkah proaktif bagi menangani isu tersebut.Sekali gus memastikan manfaat secara menyeluruh dinikmati Keluarga Malaysia.

"Bil air dan bil elektrik memang membantu, yang itu memang banyak membantu bahagian itu, kita faham ekonomi teruk dan harga barang pun naik...tapi kena tengok setiap lapisan. Di bandar ini memang terasa sangat harga barang itu tambah lagi kalau ada keluarga besar," kata Hanisah Abdullah.

BERITA BERKAITAN : Meringankan kos sara hidup rakyat: Lebih RM77 bilion akan dibelanja untuk subsidi


Belanjawan 2023: Kerajaan beri perhatian cadangan ACCCIM

TUMPAT, 26 Jun- Kerajaan akan memberi perhatian terhadap empat cadangan dikemukakan secara bertulis oleh Gabungan Dewan Perniagaan dan Perindustrian Cina Malaysia (ACCCIM) sebelum dibentangkan dalam Belanjawan 2023 pada Oktober depan.Empat cadangan itu adalah masalah capaian internet, isu keselamatan makanan, pengambilan pekerja asing dan pengawalan inflasi.Menteri di Jabatan Perdana Menteri (Ekonomi), Datuk Seri Mustapa Mohamed berkata, komitmen dan penyertaan pihak swasta dan dewan perniagaan dialu-alukan dalam mencari penyelesaian terbaik cabaran yang dihadapi ke arah pemulihan ekonomi negara pasca COVID-19. Kerajaan juga katanya sentiasa memandang serius mengenai peningkatan kos untuk menjalankan perniagaan akibat karenah birokrasi dan kesan kekurangan pekerja asing yang sering dibangkitkan pihak industri. "Jadi kemasukan ini bukan satu perkara yang senang kerana melibatkan negara pembekal ada 14 diluluskan jadi kadang-kadang pihak kita dah okay tapi kalau sana sukar mereka ini akan timbul masalah. Apa pun untuk mengurangkan masalah yang mereka hadapi kita telah cadangkan supaya dua menteri, Menteri Sumber Manusia dan Menteri Dalam Negeri jumpa mereka untuk bagaimana kita dapat mengurangkan pengurangan yang memasuki negara kita untuk memenuhi keperluan pihak industri," katanya.Beliau menyatakan demikian selepas melancarkan Inisiatif Pucuk Hijau UMW di Pantai Sri Tujuh, Tumpat. Hadir sama, Pengerusi Kumpulan UMW Holdings Bhd, Tan Sri Hamad Kama Piah Che Othman.

(Datuk Seri Mustapa melancarkan Inisiatif Pucuk Hijau UMW di Pantai Sri Tujuh, Tumpat)

Sementara itu mengulas kenyataan Menteri Pengangkutan, Datuk Seri Wee Ka Siong yang mahu Projek Laluan Rel Pantai Timur (ECRL) diteruskan walaupun kerajaan bertukar pada Pilihanraya Umum (PRU) Ke 15 jelas Mustapa, rakyat tidak perlu bimbang kerana kerajaan akan tetap meneruskan projek berkenaan."Ia merupakan janji yang telah dibuat kepada rakyat. Projek mega itu juga melibatkan perjanjian antara kerajaan dengan syarikat dari China.Sekiranya dibatalkan, kerajaan perlu membayar pampasan dan sebagainya kepada pihak terlibat," ulasnya.Sehingga kini, projek ECRL telah mencapai tahap kemajuan 30 peratus.


Subsidi RM77.3 bilion bagi tahun 2022, tertinggi dalam sejarah bagi kos sara hidup rakyat

(Menteri Kewangan, Tengku Datuk Seri Zafrul Tengku Abdul Aziz/Foto fail)

KUALA LUMPUR, 25 Jun - Unjuran perbelanjaan subsidi kepenggunaan setakat ini berjumlah RM77.3 bilion bagi tahun 2022. Angka itu menunjukkan jumlah subsidi tahun ini paling tertinggi di dalam sejarah yang pernah ditanggung oleh mana-mana kerajaan bagi meringankan kos sara hidup rakyat. Menerusi satu kenyataan, Menteri Kewangan, Tengku Datuk Seri Zafrul Tengku Abdul Aziz memaklumkan, subsidi kepenggunaan ini meliputi petrol, diesel, LPG, minyak masak, tepung dan elektrik dari tahun 2018 hingga 2022. Selain itu, ditambah dengan bantuan-bantuan lain seperti Bantuan Kebajikan Masyarakat, termasuk Bantuan Keluarga Malaysia (BKM) berjumlah RM11.7 bilion dan lain-lain subsidi, RM14.6 bilion.

"Ini juga mengambil kira pengumuman kerajaan baru-baru ini berhubung Bantuan tunai tambahan, RM630 juta yang meningkatkan jumlah BKM Fasa 2 bagi golongan berpendapatan rendah kepada RM1.74 bilion mulai 27 Jun 2022."Seterusnya, subsidi elektrik bernilai RM5.8 bilion untuk separuh tahun kedua bagi memastikan tiada kenaikan tarif elektrik mulai 1 Julai 2022," kata beliau dalam kenyataan tersebut.Tengku Datuk Seri Zafrul turut memaklumkan,golongan M40 dan T20 juga tidak terkecuali dan mendapat manfaat yang besar melalui subsidi menyeluruh meliputi petrol, diesel, air dan elektrik.


Kadar jangka pendek dijangka kekal stabil minggu depan

KUALA LUMPUR, 25 Jun- Kadar jangka pendek diunjur kekal stabil minggu depan susulan operasi Bank Negara Malaysia (BNM) untuk menyerap lebihan mudah tunai daripada pasaran tunai.Bagi minggu yang baru berakhir, bank pusat memasuki pasaran setiap hari bagi mengurangkan lebihan dana daripada sistem kewangan dengan menjalankan tender pasaran wang konvensional, tender Qard, tender program Murabahah Komoditi dan tender repo berbalik.

Jumlah lebihan mudah tunai dalam sistem konvensional bagi minggu tersebut meningkat kepada RM43.92 bilion daripada RM41.60 bilion pada minggu terdahulu, dan ia menokok kepada RM26.69 bilion daripada RM24.29 bilion dalam sistem Islam.Purata kadar semalaman Islam kekal tidak berubah pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


KWSP diyakini mampu kekal kadar dividen kompetitif disokong strategi kukuh SAA - Penganalisis

KUALA LUMPUR, 25 Jun - Kumpulan Wang Simpanan Pekerja (KWSP) dijangka mampu mengekalkan kadar dividen kompetitif dalam iklim pelaburan yang mencabar ketika ini.Penganalisis Ekonomi, Profesor Madya Dr. Ahmed Razman Abdul Latiff berpandangan pendekatan kepelbagaian portfolio global, berpandukan Alokasi Aset Strategis (SAA) berupaya mengoptimumkan pulangan pelaburan pengurusan dana persaraan itu.Pada masa sama, strategi kukuh di bawah SAA akan turut menyokong prestasi pendapatan pelaburan KWSP untuk suku seterusnya.

"Kalau kita bercakap tentang pulangan, kita lihat pulangan untuk 2021, untuk konvensional lebih kurang 6.1% tetapi saya melihat untuk tahun ini disebabkan faktor-faktor yang sedang berlaku di peringkat global, maka saya melihat kemungkinan konvensional mungkin akan memberi pulangan di bawah 6% dan caruman syariah mungkin sekitar 5 hingga 5.5%," katanya.Sementara itu, Profesor Madya Dr. Irwan Shah Zainal Abidin turut berpandangan SAA yang merupakan rangka kerja bagi tempoh tiga tahun itu juga bertujuan memastikan objektif KWSP untuk terus memelihara dan meningkatkan simpanan ahli tercapai, demi kehidupan pasca persaraan lebih baik.

"Menuju ke hadapan, saya melihat ada beberapa 'silver lining' terutamanya kalau kita lihat prestasi ekonomi Malyasia pada ketika ini tidak begitu terkesan dan kita melihat bahawa pembukaan sektor-sektor ekonomi, sektor sosial juga akan memberikan momentum positif kepada ekonomi kita. "Jadi fokus menuju ke hadapan saya lihat perlulah kepada prospek pertumbuhan dan juga memulihkan kembali simpanan-simpanan pencarum di KWSP," katanya.KWSP sebelum ini mengumumkan pendapatan pelaburan RM15.85 bilion bagi suku pertama berakhir 31 Mac, 2022 susut daripada RM19.29 bilion yang dicatatkan pada suku yang sama 2021, berikutan kemerosotan ketara dalam pasaran dunia.


Petronas jenama minyak dan gas paling kukuh di dunia

KUALA LUMPUR, 24 Jun- Petronas berjaya mengekalkan kedudukannya sebagai jenama minyak dan gas paling kukuh di dunia untuk tahun ketiga berturut-turut.Berdasarkan laporan tahunan Brand Finance 2022, syarikat itu juga kekal dalam kelompok 10 jenama minyak dan gas global paling bernilai tahun ini.Menurut firma perunding penilaian jenama global itu, Petronas berada pada kedudukan baik untuk terus memperkukuh jenamanya.Ia sejajar sasaran syarikat untuk mempelbagaikan pilihan tenaga, seiring aspirasi mencapai matlamat karbon sifar bersih menjelang 2050.

Petronas dalam kenyataan menyifatkan, kedudukan itu disumbang prestasinya dalam Indeks Kekukuhan Jenama yang meningkat daripada 87 tahun lalu kepada 87.7 pada 2022.Brand Finance memberi penilaian ke atas ekuiti pihak berkepentingan, merangkumi data penyelidikan pasaran asal daripada lebih 100 ribu responden di di 35 negara dan merentasi hampir 30 sektor.


Kekal kadar tarif elektrik, air dan ayam wajar, elak kenaikan harga secara mendadak

KUALA LUMPUR, 25 Jun - Keputusan kerajaan mengekalkan kadar tarif elektrik dan air serta pelaksanaan harga siling bagi ayam, dilihat wajar bagi tempoh jangka pendek.Ketua Pegawai Eksekutif, Yayasan Pembangunan Dasar dan Hal Ehwal Ekonomi Malaysia, Dr. Zokhri Idris berpendapat langkah tersebut dapat mengelakkan berlakunya peningkatan harga secara mendadak di pasaran.

"Pertama dalam jangka masa pendek tidak dinafikan keputusan ini mengurangkan kebimbangan dan kegelisahan disebabkan berlakunya peningkatan harga secara mendadak dan drastik. Peningkatan yang drastik dan dramatik ini sebenarnya akan mengakibatkan sosio ekonomi rakyat terjejas," katanya.Bagaimanapun, jelas Zokhri kenaikan harga barang ketika ini tidak dapat dielakkan dan telah menjadi fenomena di seluruh dunia.Katanya, pemberian subsidi dalam jangka masa panjang akan memberi risiko kepada pertumbuhan negara dan tidak efisyen dari perspektif ekonomi.

"Dalam jangka masa panjang, saya ingin mengingatkan bahawa keberlangsungan ekonomi negara itu bukan saja bergantung kepada sentimen atau perasaan kegembiraan atau kegelisahan individu-individu tertentu untuk memastikan ekonomi kita mampan dan seimbang."Perlunya strategi-strategi untuk polisi dan juga pengawalan harga agar harga makanan ini dapat distabilkan dengan keadaan yang selesa dan baik," katanya.Tambah Zokhri, kerajaan bersama badan pemikir perlu mencari penyelesaian jangka panjang bagi menstabilkan harga makanan.


Anugerah E50 usaha cergaskan PKS di tengah-tengah pandemik - SME Corp

KUALA LUMPUR, 24 Jun - SME Corporation Malaysia (SME Corp) menganjurkan Enterprise 50 (E50), program anugerah tahunan yang berfungsi sebagai pengukur penting untuk perusahaan kecil dan sederhana (PKS) menanda aras prestasi perniagaan mereka.Ketua Pegawai Eksekutif Rizal Nainy berkata anugerah E50 adalah berdasarkan penilaian yang boleh dipercayai, saksama dan ketat yang dijalankan oleh pemain dan pakar industri bebas.“Anugerah itu penting dalam pembangunan PKS di Malaysia, terutamanya dari segi pembinaan kapasiti, kewangan serta rangkaian perniagaan di arena domestik dan antarabangsa.“Sehingga kini, kami telah menyaksikan kelahiran 725 pemenang anugerah E50 yang turut mengembangkan pasaran mereka di dalam dan luar negara,” kata Rizal dalam satu kenyataan hari ini.

SME Corp akan terus menyokong alumni E50 serta ahli berpotensi kumpulan itu, tambahnya.Penerima anugerah berpeluang untuk meningkatkan perniagaan mereka ke tahap baharu, dengan menjadi sebahagian daripada "kelab E50" eksklusif dan membolehkan mereka menikmati faedah lain termasuk penyertaan di bengkel dan forum antarabangsa atas jemputan SME Corp dan hubungan perniagaan pilihan dengan syarikat multinasional.Proses pencalonan bermula pada 1 Mac 2022 dan pemenang akan diumumkan pada November 2022.Bagi melayakkan sebagai calon anugerah, syarikat mesti memenuhi kriteria termasuk memenuhi definisi PKS dan diperbadankan secara tempatan dengan sekurang-kurangnya 40 peratus ekuiti tempatan; tidak disenaraikan di Bursa Malaysia dan dinilai empat bintang dan ke atas daripada SCORE (Peningkatan Penarafan Daya Saing PKS) oleh SME Corp, serta tiga tahun rekod kewangan yang telah diaudit.Layari www.e50.com.my untuk mendapatkan maklumat lanjut tentang program anugerah. -BERNAMA


FGV komited jadi peneraju perniagaan tani lestari di dunia

KUALA LUMPUR, 24 Jun - FGV Holdings Bhd (FGV) kekal komited untuk terus melabur dan berkembang ke arah perniagaan tani yang lestari dengan sinergi lebih meluas.Syarikat itu juga mahu memberi tumpuan kepada aktiviti perniagaan yang lebih bernilai tinggi bagi mencapai pulangan lebih stabil.FGV dalam kenyataan menjelaskan, itu antara resolusi yang diluluskan pemegang sahamnya semasa Mesyuarat Agung Tahunan ke-14 yang berlangsung secara maya semalam.FGV berhasrat menjadi antara peneraju perniagaan tani lestari di dunia dengan jenama produk bereputasi tinggi dan keupayaan pengedaran yang kukuh.

Pada masa sama, syarikat tersebut berhasrat mengubah naratif kelapa sawit Malaysia dengan memastikan pertimbangan berkaitan alam sekitar, sosial dan tadbir urus (ESG) terus menjadi keutamaan dalam hal ehwal syarikat.Selain memperjuangkan kebaikan minyak sawit mampan di peringkat global, usaha itu juga bertujuan memenuhi keperluan yang semakin meningkat.


Kadar jangka pendek diunjurkan kekal stabil disokong operasi BNM

KUALA LUMPUR, 24 Jun- Kadar jangka pendek diunjurkan kekal stabil pada Jumaat dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM48.15 bilion dalam sistem konvensional dan RM29.64 bilion dalam dana Islam.

Hari ini, bank pusat akan menawarkan tiga tender pasaran wang konvensional meliputi tender RM2 bilion bagi tujuh hari, tender RM1 bilion untuk 14 hari dan tender RM500 juta bagi 31 hari.Bank pusat juga akan menjalankan dua tender Qard merangkumi tender RM1.7 bilion bagi tujuh hari dan tender RM800 juta untuk 14 hari.BNM turut mengumumkan ketersediaan kemudahan repo berbalik, perjanjian jual dan beli semula serta Murabahah komoditi bercagar untuk tempoh satu hingga tiga bulan.Pada 4 petang, BNM akan melaksanakan tender semalaman konvensional bernilai sehingga RM43.7 bilion dan tender semalaman Murabahah RM26.1 bilion.-BERNAMA


Niaga hadapan FBM KLCI tinggi pada awal dagangan

KUALA LUMPUR, 24 Jun - Kontrak niaga hadapan (FKLI) FTSE Bursa Malaysia KLCI (FBM KLCI) di Bursa Malaysia Derivatives mencatatkan prestasi tinggi semasa awal dagangan pada Jumaat, menjejaki pergerakan di pasaran tunai.Pada 9.20 pagi, Jun 2022 menambah 6.0 mata kepada 1,431; Julai 2022 meningkat 4.5 mata kepada 1,430; September 2022 menokok 9.5 mata kepada 1,425 manakala Disember 2024 naik 6.5 mata kepada 1,424.50.

Jumlah dagangan 1,174 lot manakala kepentingan terbuka sebanyak 38,831 kontrak.Pada 9.38 pagi, FBM KLCI yang menjadi penanda aras meningkat 3.02 mata kepada 1,434.07 daripada 1,431.05 ketika ditutup pada Khamis. -BERNAMA


Ringgit ditutup tinggi berbanding dolar AS

KUALA LUMPUR, 23 Jun - Ringgit melantun semula daripada kerugian semalam untuk ditutup tinggi selepas mata wang Amerika Syarikat (AS) menyusut susulan daripada hasil Perbendaharaan AS yang lebih rendah, kata seorang penganalisis. Pada 6 petang ini, ringgit naik kepada 4.4045/4075 daripada 4.4050/4065 pada akhir urus niaga Rabu.Penganalisis itu berkata dolar AS telah merosot, kehilangan semua keuntungan diperoleh pada hari sebelumnya kerana pelabur bimbang kemungkinan kemelesetan akan berlaku.Pada Rabu, Pengerusi Rizab Persekutuan AS, Jerome Powell berkata bank pusat itu komited untuk mengekang inflasi yang berada pada paras tertinggi dalam tempoh 40 tahun manakala pelabur pula semakin bimbang bahawa pengetatan monetari yang agresif akan menyebabkan ekonomi AS mengalami kemelesetan.

"Di Malaysia, ringgit dijangka akan turun naik berbanding AS kerana kebimbangan yang semakin meningkat terhadap kemelesetan menjadikan peserta pasaran bersikap defensif," katanya.Sementara itu, ringgit diniagakan kebanyakannya tinggi berbanding kelompok mata wang utama lain.Ringgit naik berbanding pound Britain kepada 5.3722/3758 daripada 5.3966/3984 pada Rabu dan mengukuh berbanding dolar Singapura kepada 3.1682/1706 daripada 3.1707/1722 dan melonjak berbanding euro kepada 4.6318/6349 daripada 4.6332/6348 sebelumnya.Bagaimanapun, unit tempatan susut berbanding yen Jepun kepada 3.2534/2559 daripada 3.2392/2408 semalam. - BERNAMA


Pitih Emas: Koperasi Permodalan Kelantan Berhad sasar 20,000 akaun melabur

(Pengarah Suruhanjaya Koperasi Malaysia (SKM) Negeri Kelantan, Zainudin Mohamed (Tiga dari kiri)

KOTA BHARU, 23 Jun - Koperasi Permodalan Kelantan Berhad (PKB) menyasarkan 20,000 akaun membuat pelaburan emas digital membabitkan jumlah pembelian RM2.5 juta menerusi aplikasi 'Pitih Emas' pada tahun ini.  Pengarah Suruhanjaya Koperasi Malaysia (SKM) Negeri Kelantan, Zainudin Mohamed berkata, pelaburan emas serendah RM10 itu mampu membantu masyarakat mengukuhkan kewangan selain beri pulangan jangka panjang. "Perkara ini kita boleh bawa kepada produk yang lain seperti untuk dompet digital yang sekarang boleh menyimpan emas ataupun kita hendak ke Ah-Rahnu sekarang pun cagarannya dalam emas mungkin selepas ini boleh dibuat secara dalam talian. Inilah peluang untuk kita tebus pasaran lebih luas," katanya di sini selepas Hari Koperasi Negara Peringkat Negeri Kelantan.

Beliau berkata, pelaburan berkenaan layak dan terbuka kepada semua pihak dan bukan terhad kepada ahli koperasi.  Menerusi aplikasi pelaburan emas digital yang pertama di Kelantan ini, pelanggan boleh menyemak harga emas secara langsung.


MATTA perkenal aplikasi MATTA Online

KUALA LUMPUR, 23 Jun - Persatuan Ejen-Ejen Pelancongan dan Pengembaraan Malaysia (MATTA) memperkenalkan aplikasi pasaran pelancongan dalam talian, MATTA Online.Dibangunkan bersama rakan teknologinya, Kumpulan Fusionex, aplikasi itu membolehkan ahli MATTA memasarkan produk secara terus kepada pengguna selaras permintaan yang meningkat bagi perjalanan domestik dan luar negara.Ketua Pegawai Eksekutif Kumpulan Fusionex, Datuk Seri Ivan Teh berkata, pelancaran MATTA Online akan menyokong pemulihan dan daya tahan pemain industri terutama perusahaan kecil sederhana melalui teknologi digital.

(Ketua Pegawai Eksekutif Kumpulan Fusionex, Datuk Seri Ivan Teh bercakap pada sidang media selepas pelancaran aplikasi MATTA Online)

Aplikasi itu juga membolehkan pengguna membuat transaksi menerusi platform berlesen, sekali gus melupuskan penipuan internet dan ejen pelancongan tidak berlesen."Akan ada ejen pelancongan, hotel, resort, taman tema dan banyak lagi tempat yang berbeza, apa yang kami mahu lakukan ialah kami ingin memastikan ini, tahu bagaimana untuk mendekati komuniti belia yang sedang mencari dalam talian, yang telah pergi ke Instagram, Facebook, Google, dan membantu agensi pelancongan tempatan kita untuk mempamerkan produk terbaik mereka dalam talian," kata beliau selepas pelancaran aplikasi berkenaan oleh Menteri Pelancongan, Seni dan Budaya, Datuk Seri Nancy Shukri dan Presiden MATTA, Datuk Tan Kok Liang, di sini.MATTA Online disasar menjangkau sehingga 16.29 juta rakyat Malaysia dan pengguna global.


Nilai jualan Bazar Ramadan dan Aidilfitri 2022 RM2.4 bilion - DOSM

KUALA LUMPUR, 22 Jun- Nilai jualan bagi Bazar Ramadan dan Aidilfitri tahun ini berjumlah RM2.4 bilion.Data tersebut diperolehi menerusi Kajian Khas Bazar Ramadan dan Aidilfitri 2022, dilaksanakan Jabatan Perangkaan Malaysia (DOSM).Kajian yang bermula 3 hingga 29 April lalu, melibatkan semua bazar yang berdaftar dengan Pihak Berkuasa Tempatan.DOSM turut memaklumkan, bagi tempoh tersebut lebih 156,300 peluang pekerjaan diwujudkan.Selangor mendominasi nilai jualan bagi Bazar Ramadan dan Aidilfitri, menyumbang RM643.1 juta dengan bilangan pekerja seramai 31,563 orang. Ini diikuti Kuala Lumpur dan Johor, masing-masing merekodkan nilai jualan RM379.5 juta dan RM301.9 juta.Ketiga-tiga negeri tersebut menyumbang 55.5 peratus kepada nilai jualan keseluruhan.


MAS kaji semula surcaj bahan api

PETALING JAYA, 22 Jun- Malaysia Airlines Berhad sedang mengkaji semula surcaj bahan api yang dikenakan ketika ini, bagi mengimbangi kenaikan harga bahan api yang melepasi AS$130 setong.Ketua Pegawai Pemasaran dan Pengalaman Kumpulannya, Lau Yin May berkata, perang Rusia-Ukraine telah mencetuskan krisis harga minyak dunia dan kenaikan mendadak berbanding ramalan awal AS$88 setong.Jelasnya, kadar surcaj bahan api yang dikenakan dalam kalangan negara Asean ketika ini serendah AS$8 sejak beberapa bulan lalu."Kami melihat hampir berganda daripada apa yang kami ramalkan tahun lepas dan ini memberi kesan dan mengurangkan prestasi syarikat kami."Kami terus membuat semakan sama ada surcaj bahan api ini akan ditingkatkan lagi atau sebaliknya,"kata Lau Yin May.Syarikat katanya, perlu kekal kompetitif dan pada masa sama harus mengambilkira kemampuan pengguna untuk memastikan tiket penerbangan masih mampu milik.Pihak penerbangan itu juga sentiasa memberi penekanan kepada nilai dan perkhidmatan terbaik agar tidak membebankan pelanggan. Beliau berkata demikian dalam pelancaran video keselamatan dalam penerbangan Malaysia Airlines di Selangor.

(Ketua Pegawai Pemasaran dan Pengalaman Kumpulan Malaysia Airlines, Lau Yin May pada pelancaran video keselamatan dalam penerbangan Malaysia Airlines di Petaling Jaya )


Tidak lanjut insentif pengecualian cukai jualan kenderaan penumpang, langkah wajar - Pakar

KUALA LUMPUR, 22 Jun - Keputusan kerajaan tidak melanjutkan insentif pengecualian cukai jualan kenderaan penumpang yang diumumkan adalah satu langkah wajar. Tempoh sembilan bulan yang diberikan selepas pengecualian berakhir 30 Jun ini, untuk mendaftar kenderaan dibeli dalam tempoh insentif, disifatkan mencukupi untuk pengeluar memenuhi pesanan yang tertunggak. Penganalisis automotif, Hezeri Samsuri yakin biar pun dibelenggu masalah kekurangan cip global selain penamatan insentif cukai, industri automotif tempatan akan terus menunjukkan momentum pertumbuhan. "Saya kira trend pembelian kenderaan masih diteruskan selepas ini kerana kita masih ada pelancaran beberapa model penting tahun ini juga, model baharu ini saya kira akan menambah keterujaan dalam industri, jadi orang Malaysia akan terus membeli kenderaan selagi pihak perbankan memberi bantuan kewangan," kata beliau.

Hezeri turut menyarankan pihak industri dan kerajaan melipat ganda usaha memperluas pasaran automotif untuk tujuan eksport bagi mengurangkan kebergantungan kepada pasaran domestik. Sementara itu penganalisis ekonomi, Profesor Madya Dr. Aimi Zulhazmi Abdul Rashid menyifatkan pengumuman kerajaan itu sebagai situasi menang-menang. Selain memanfaatkan pembeli dan industri automotif, tiba masa untuk kerajaan meningkatkan kembali hasil cukai negara bagi tujuan pembangunan pasca pandemik. "Kerajaan telah pun menyokong industri automotif dengan kehilangan RM4.8 bilion sewaktu pelaksanaannya (pengecualian cukai). Kerajaan memerlukan kembali pendapatan bercukai untuk membangunkan atau menjana sektor ekonomi negara yang lain," menurut beliau.


KUALA LUMPUR, 21 Jun- Jualan automotif Kumpulan UMW meningkat pada Mei dengan keseluruhan jualan berdaftar sebanyak 26,480 unit.Prestasi didorong jualan yang baik daripada kedua-dua UMW Toyota Motor (UMWT) dan syarikat bersekutunya, Perodua walaupun tempoh hari bekerja singkat berikutan cuti Hari Raya.

UMWT mencatat jualan 7,579 unit kenderan.

Bagi tempoh lima bulan pertama, syarikat berkenaan telah mencapai 51 peratus dari sasaran jualan berjumlah 73,000 unit tahun ini.

Sementara itu, Perodua yang merekodkan jualan 18,901 unit kenderaan, mencapai 43 peratus daripada sasaran jualan sebanyak 247,800 unit bagi tahun ini. Presiden dan Ketua Pegawai Eksekutif, Datuk Ahmad Fuaad Kenali dalam kenyataan berkata, pengenalan model baharu dan kemaskini dijangka dapat memacu kadar jualan kenderaan pada tempoh separuh kedua.Pihaknya juga berharap pengecualian cukai jualan dilanjutkan kerajaan memandangkan pesanan tertunggak yang tinggi disebabkan gangguan wabak COVID-19 serta kekurangan cip semikonduktor.


KWSP catat pendapatan pelaburan RM15.85 bilion

KUALA LUMPUR, 21 Jun - Kumpulan Wang Simpanan Pekerja (KWSP) merekodkan jumlah pendapatan pelaburan RM15.85 bilion bagi suku pertama berakhir 31 Mac 2022 susut daripada RM19.29 bilion yang dicatatkan pada suku yang sama tahun lalu.Ketua Pegawai Eksekutif, Datuk Seri Amir Hamzah Azizan berkata kemerosotan ketara dalam pasaran dunia telah menjejaskan prestasi pendapatan pelaburan yang bermula kukuh pada awal suku pertama menyebabkan pulangan lebih rendah dalam bon dan ekuiti sepanjang baki suku pertama."Penurunan ini disebabkan oleh beberapa perkembangan yang berpunca daripada ketegangan geopolitik serta kesan kenaikan kadar inflasi dan kadar faedah."Perang Rusia-Ukraine hanya memburukkan lagi keadaan, menyebabkan ketidaktentuan terus berlanjutan pada masa negara-negara masih bergelut untuk pulih daripada beban hutang yang tinggi dan kewangan awam yang terjejas ekoran krisis pandemik," katanya menerusi kenyataan.

Beliau berkata, KWSP berjaya memanfaatkan kedudukan portfolionya untuk menjana keuntungan tambahan walaupun penjanaan pendapatan daripada ekuiti, yang menjadi penyumbang utama kepada pendapatan KWSP, terjejas akibat kelembapan pasaran.Katanya, bagi suku pertama, ekuiti menyumbang RM10.46 bilion, iaitu 66 peratus daripada jumlah pendapatan pelaburan kasar."Selepas mengambil kira turun nilai kos atas ekuiti tersenarai, pendapatan pelaburan bersih bagi kelas aset ini menjana RM9.37 bilion untuk tempoh tersebut," katanya.Datuk Seri Amir turut memaklumkan, instrumen pendapatan tetap, yang terdiri daripada Sekuriti Kerajaan Malaysia dan Bon Sama Taraf, serta pinjaman dan bon, menyumbang pendapatan tetap sebanyak RM4.75 bilion atau 30 peratus kepada pendapatan pelaburan kasar.Portfolio hartanah dan infrastruktur pula mencatatkan penurunan dalam pendapatan kepada RM0.36 bilion daripada RM0.71 bilion bagi tempoh yang sama.Pendapatan daripada instrumen pasaran wang pula mencatatkan RM0.28 bilion berbanding dengan RM0.38 bilion yang direkodkan pada suku pertama 2021.KWSP menjelaskan sehingga Mac 2022, keseluruhan aset pelaburan KWSP meningkat kepada RM1.02 trilion, di mana 37 peratus dilaburkan dalam pelaburan luar negara.


Kadar jangka pendek kekal stabil susulan operasi BNM

KUALA LUMPUR, 21 Jun- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM43.65 bilion dalam sistem konvensional dan RM24.31 bilion dalam dana Islam.Bank pusat hari ini akan menjalankan dua tender pasaran wang konvensional yang terdiri daripada dua tender RM1 bilion setiap satu, masing-masing untuk jangka masa selama tujuh dan 14 hari.

Ia juga akan mengendalikan tiga tender Qard, terdiri daripada tender RM1.5 bilion selama tujuh hari, RM800 juta selama 14 hari dan tender RM200 juta selama 21 hari.Selain itu, BNM akan melaksanakan satu tender repo berbalik sebanyak RM950 juta untuk tempoh 62 hari.Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menjalankan sehingga RM41.6 bilion untuk tender semalaman konvensional dan RM20.8 bilion untuk tender semalaman Murabahah.- BERNAMA


IATA gesa kerajaan sokong matlamat penyahkarbonan penerbangan

KUALA LUMPUR, 20 Jun- Persatuan Pengangkutan Udara Antarabangsa (IATA) menggesa kerajaan di seluruh dunia supaya menyuarakan komitmen untuk mengamalkan Matlamat Aspirasi Jangka Panjang bagi menyahkarbonkan penerbangan pada Perhimpunan Pertubuhan Penerbangan Awam Antarabangsa (ICAO) kali ke-41 tahun ini.Seruan itu dibuat oleh IATA semasa Mesyuarat Agung Tahunan (AGM) IATA kali ke-78 dan Sidang Kemuncak Pengangkutan Udara Dunia yang diadakan di Doha, Qatar pada 19 hingga 21 Jun, 2022.Perhimpunan ICAO kali ke-41 akan diadakan di Montréal, Kanada pada 27 Sept hingga 7 Okt, 2022.Ketua Pengarah IATA, Willie Walsh berkata penyahkarbonan ekonomi global memerlukan pelaburan merentas negara dan dekad, khususnya dalam peralihan daripada bahan api fosil.“Kestabilan dasar amat penting dan apabila kita bergerak daripada komitmen kepada tindakan, penting untuk industri ini disokong oleh kerajaan dengan dasar yang menumpukan kepada matlamat penyahkarbonan yang sama,” katanya dalam satu kenyataan.Beliau berkata mencapai pelepasan sifar bersih juga akan menjadi satu cabaran besar.“Skala industri yang diunjurkan bagi 2050 memerlukan pengurangan 1.8 giga tan karbon. Pencapaian itu akan memerluan pelaburan merentas rantaian nilai yang mencecah trilion dolar.“Pelaburan yang amat besar itu mesti disokong oleh dasar kerajaan yang konsisten di peringkat global yang membantu pelaksanaan aspirasi penyahkarbonan, mengambil kira perbezaan tahap pembangunan dan tidak mengganggu persaingan,” katanya.Walsh berkata syarikat penerbangan sedang merangka laluan ke arah komitmen industri untuk mencapai pelepasan sifar bersih pada 2050 seiring dengan matlamat 1.5°C yang ditetapkan dalam Perjanjian Paris.Data daripada kaji selidik IATA baru-baru ini menunjukkan penambahbaikan kesan alam sekitar oleh syarikat penerbangan dilihat sebagai keutamaan pascapandemik bagi penumpang.“Kira-kira 73 peratus individu yang ditinjau mahu industri penerbangan menumpukan kepada usaha mengurangkan kesan iklimnya apabila industri kembali bangkit daripada krisis COVID-19,” katanya.Dua pertiga daripada mereka yang ditinjau juga percaya pencukaian ke atas industri tidak akan mempercepat pencapaian sifar bersih, selain menyatakan kebimbangan sekiranya wang yang dikutip itu tidak diperuntukkan untuk projek penyahkarbonan.Sementara itu, semasa AGM, IATA mengumumkan Naib Pengerusi Lembaga Pengarah dan Pengarah Urusan Pegasus Airlines, Mehmet Tevfik Nane memegang jawatan sebagai Pengerusi Lembaga Pengelola IATA untuk tempoh satu tahun, berkuat kuasa mulai penutupan AGM IATA kali ke-78 di Doha, Qatar pada 21 Jun, 2022.- BERNAMA


Bursa Malaysia ditutup rendah hari kedua berturut-turut

KUALA LUMPUR, 20 Jun- Bursa Malaysia ditutup rendah untuk hari kedua berturut-turut hari ini dengan indeks komposit penanda aras merosot 1.06 peratus berikutan tekanan jualan yang tinggi, terutamanya dalam saham tenaga, teknologi dan perladangan, kata peniaga.Pada 5 petang, indeks barometer turun 15.50 mata kepada 1,441.24 berbanding 1,456.74 pada Jumaat.Indeks penanda aras yang dibuka rendah 2.34 mata kepada 1,454.40, bergerak antara 1,437.23 dan 1,454.40 sepanjang sesi dagangan.Di pasaran lebih meluas, kaunter rugi mengatasi kaunter untung sebanyak 747 berbanding 200, manakala 351 kaunter tidak berubah, 986 tidak diniagakan dan 18 yang lain digantung.Jumlah dagangan berkurangan kepada 2.62 bilion unit bernilai RM1.69 bilion daripada 3.06 bilion unit bernilai RM3.02 bilion pada Jumaat.Naib Presiden Penyelidikan Ekuiti Rakuten Trade Sdn Bhd Thong Pak Leng berkata, di peringkat serantau, indeks utama ditutup bercampur-campur berikutan kebimbangan pelabur mengenai kemungkinan berlakunya kemelesetan akibat dasar monetari yang diketatkan daripada bank pusat utama.“Di pasaran domestik, pasaran tempatan dilihat mengalami banyak tekanan jualan daripada dana asing,” katanya.

Beliau menambah, Rakuten Trade menjangkakan FBM KLCI akan mengalami trend julat yang lebih luas pada 1,435-1,465 bagi minggu berkenaan dengan sokongan segera pada 1,435 dan rintangan pada 1,490 berikutan ketidakstabilan yang semakin meningkatBagi saham wajaran tinggi bursa menyaksikan Maybank susut 23 sen kepada RM8.65, MISC Bhd turun 21 sen kepada RM7.18, Press Metal Aluminium berkurangan 11 sen kepada RM4.59, TNB jatuh 17 sen kepada RM8.13 dan Public Bank merosot enam sen kepada RM4.43.Bagi saham aktif, SFP Tech meraih 37 sen kepada 67 sen, Cypark Resources menambah tiga sen kepada 37 sen, manakala Dagang NeXchange susut 4.5 sen kepada 76.5 sen, Sapura Energy menguncup setengah sen kepada 4.0 sen dan MNC Wireless tidak berubah pada 1.5 sen. Di papan indeks, Indeks FBM Emas jatuh 135.64 mata kepada 10,262.23, Indeks FBM Emas Syariah susut 121.45 mata kepada 10,405.04, FBM 70 turun 250.55 mata kepada 12,363.86, Indeks FBMT 100 menguncup 130.02 mata kepada 10,006.99, manakala FBM ACE merosot 96.42 mata kepada 4,737.56.Mengikut sektor, Indeks Perkhidmatan Kewangan berkurangan 260.86 mata kepada 16,044.98, Indeks Perladangan jatuh 103.73 mata kepada 7,114.50 dan Indeks Produk dan Perkhidmatan Perindustrian rendah 2.83 mata kepada 183.48.Jumlah dagangan di Pasaran Utama susut kepada 1.43 bilion saham bernilai RM1.28 bilion daripada 2.21 bilion saham bernilai RM2.83 bilion pada Jumaat.Jumlah dagangan waran berkurangan kepada 389.81 juta unit bernilai RM88.63 juta berbanding 482.55 juta unit bernilai RM95.77 juta pada Jumaat.Jumlah dagangan di Pasaran ACE pula meningkat kepada 801.26 juta saham bernilai RM320.01 juta daripada 362.23 juta saham bernilai RM93.03 juta sebelum ini.Kaunter perkhidmatan dan produk pengguna menyumbang sejumlah 178.35 juta saham yang diniagakan di Pasaran Utama manakala produk dan perkhidmatan perindustrian (417.67 juta), pembinaan (46.20 juta), teknologi (244.90 juta), SPAC (sifar), perkhidmatan kewangan (52.39 juta), hartanah (76.33 juta), perladangan (32.89 juta), REIT (6.11 juta), dana/tertutup (21,000), tenaga (267.29 juta), penjagaan kesihatan (51.75 juta), telekomunikasi dan media (15.49 juta), pengangkutan dan logistik (27.78 juta) serta utiliti (14.11 juta). -BERNAMA


Kedudukan kewangan Johor stabil

ISKANDAR PUTERI, 20 Jun- Kedudukan kewangan Kerajaan Johor pada 2020 adalah stabil dengan baki terkumpul wang disatukan pada akhir tahun meningkat kepada RM2.679 bilion, berbanding RM2.653 bilion pada 2019. Ketua Audit Negara, Datuk Seri Nik Azman Nik Abdul Majid menerusi kenyataan memaklumkan, baki akaun hasil disatukan pula meningkat kepada RM1.204 bilion pada 2020, berbanding RM1.194 bilion pada 2019.  Selain itu, prestasi kutipan zakat bagi 2017 hingga 2020, berada dalam keadaan baik dengan RM34.26 juta direkodkan, lebih 105.5% daripada sasaran ditetapkan. Pengurusan hartanah komersial Perbadanan Johor (JCorp) juga mencapai objektif ditetapkan, menjana pendapatan dan menjadi pemangkin ekonomi negeri. Namun, rumusan empat pengauditan prestasi terhadap pengurusan aktviti jabatan/agensi negeri, mendapati elemen kerugian RM44.24 juta serta elemen pembaziran RM0.75 juta. Juga elemen pembayaran tidak teratur RM80.42 juta, hingga menyebabkan ketirisan wang awam berjumlah RM125.41 juta. Ia membabitkan pengurusan pelaksanaan kerja kecil dan bekalan bawah peruntukan ADUN, pengurusan penyenggaraan pusat pentadbiran kerajaan negeri, pengurusan sekolah agama dan pengurusan hartanah komersial.


49,603 unit kenderaan terjual pada Mei, meningkat 5% berbanding bulan sama tahun lalu

KUALA LUMPUR, 20 Jun - Sebanyak 49,603 unit kenderaan telah terjual Mei lalu, meningkat sebanyak 5 peratus berbanding 47,207 unit pada bulan yang sama tahun lepas. Namun ia menyaksikan penurunan sebanyak 12 peratus berbanding April yang mencatat jualan sebanyak 56,213 unit kenderaan. Persatuan Automotif Malaysia (MAA) memaklumkan, prestasi didorong faktor kekurangan cip dan komponen elektronik, selain gangguan logistik.

Selain itu, faktor hari bekerja pendek menjelang cuti Aidilfitri pada Mei juga turut mempengaruhi jualan. "MAA mengunjurkan jualan bakal meningkat Jun ini didorong pembeli yang cuba memanfaatkan insentif pengecualian cukai jualan kenderaan yang berakhir 30 Jun selain didorong kempen jualan yang agresif," kata MAA menerusi kenyataan.Bagaimanapun, MAA menjangkakan isu gangguan bekalan melibatkan cip dan komponen elektronik akan terus memberi kesan ke atas pengeluaran.


Kadar jangka pendek ditutup stabil susulan operasi BNM

KUALA LUMPUR, 20 Jun- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM43.90 bilion daripada RM45.78 bilion pagi ini, manakala bagi dana Islam, ia susut menjadi RM19.31 bilion daripada RM24.45 bilion sebelumnya.

Terdahulu, bank pusat mengadakan tiga tender pasaran wang konvensional, dua tender Qard dan satu tender repo berbalik.Pada jam 4 petang, ia menawarkan tender pasaran wang konvensional bernilai sehingga RM43 bilion dan tender pasaran wang Murabahah RM19.3 bilion, kedua-duanya untuk wang sehari.Purata kadar semalaman Islam berada pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Kenderaan ditempah belum siap, pengecualian SST dilanjut sehingga 31 Mac 2023

(Inisiatif pengecualian cukai jualan ke atas kenderaan penumpang bagi model pemasangan tempatan (CKD) dan import sepenuhnya (CBU) tamat 30 Jun 2022/FOTO HIASAN)

KUALA LUMPUR, 20 Jun- Tarikh akhir pengecualian sepenuhnya cukai jualan ke atas kenderaan penumpang termasuk kenderaan pelbagai guna (MPV) dan kenderaan utiliti sukan (SUV) kekal pada tarikh yang telah diumumkan sebelum ini, iaitu pada 30 Jun.Menteri Kewangan, Tengku Datuk Seri Zafrul Tengku Abdul Aziz berkata, kerajaan telah melaksanakan pengecualian cukai berkenaan bermula 15 Jun 2020 membabitkan 868,422 unit kenderaan terjual, dengan Keluarga Malaysia sudah menerima manfaat pengecualian cukai jualan berjumlah RM4.7 bilion.Namun, katanya sejumlah 264,000 unit kenderaan yang ditempah di dalam tempoh pengecualian ini masih belum siap pemasangan dan tidak dapat dibekalkan kepada pembeli. Sehubungan itu, beliau berkata bagi membolehkan pembeli yang membuat tempahan kenderaan sehingga 30 Jun 2022 terus menikmati insentif pengecualian cukai jualan ini, tempoh pendaftaran kenderaan tersebut di Jabatan Pengangkutan Jalan (JPJ) kini dilanjutkan sehingga 31 Mac 2023."Dengan pembukaan sektor ekonomi, sektor automotif telah kembali beroperasi sepertisedia kala. Walau bagaimanapun terdapat sejumlah permintaan yang masih belum dapat dipenuhi ekoran gangguan kepada rantai bekalan global. "Pada masa yang sama, seluruh dunia sedang menghadapi masalah kekurangan cip mikrosemikonduktor yang digunakan secara meluas merentas beberapa industri termasukindustri automotif.

(Sejumlah 264,000 unit kenderaan yang ditempah di dalam tempoh pengecualian tetapi masih belum siap pemasangan dan tidak dapat dibekalkan kepada pembeli dilanjutkan pengecualian SST sehingga3 31 Mac 2023)

"Lanjutan tempoh pendaftaran kenderaan ini merupakan satu penyelesaian titik tengah(midpoint solution) bagi mengimbangi kepentingan pengguna dan hasil cukai negara yang perlu ditingkatkan semula pasca-pandemik bagi memastikan kebajikan rakyatdan kesejahteraan ekonomi negara terus terpelihara,," katanya dalam kenyataan itu.Inisiatif pengecualian cukai jualan ke atas kenderaan penumpang bagi model pemasangan tempatan (CKD) dan import sepenuhnya (CBU) diperkenalkan oleh kerajaan melalui Pelan Jana Semula Ekonomi Negara (PENJANA) yang diumumkan bekas Perdana Menteri, Tan Sri Muhyiddin Yassin pada 5 Jun 2020, berkuat kuasa mulai 15 Jun hingga 31 Disember 2020.Ia merangkumi pengecualian cukai jualan 100 peratus bagi model CKD dan 50 peratus bagi model CBU.Pada 29 Disember 2020, kerajaan mengumumkan lanjutan pengecualian cukai terbabit untuk tempoh enam bulan sehingga 30 Jun 2021.Pada 31 Mei 2021, kerajaan sekali lagi bersetuju melanjutkan pengecualian cukai sama sehingga 31 Disember 2021.Bagaimanapun, sebelum tempoh insentif itu berakhir, Menteri Kewangan, Tengku Datuk Seri Zafrul Tengku Abdul Aziz mengumumkan kerajaan memutuskan melanjutkan pengecualian cukai sehingga 30 Jun ini untuk mengurangkan kos pemilikan kenderaan, selain meringankan beban rakyat.


Kerjasama kukuh antara kerajaan dan syarikat telekomunikasi penting untuk pacu ekonomi digital - pakar

KUALA LUMPUR, 19 Jun - Penyediaan perkhidmatan 5G penting untuk memacu ekonomi digital negara dan kerjasama kukuh antara kerajaan dan syarikat penyedia perkhidmatan telekomunikasi perlu diwujudkan bagi memastikan masyarakat terutamanya peniaga beralih ke platform e-dagang. Pensyarah Kanan Putra Business School, Dr. Ida Yasin berkata, syarikat telekomunikasi perlu fokus kepada penyediaan akses digital yang lebih inklusif agar negara kekal berdaya saing dengan negara maju. "Pada tarikh akhir, syarikat telekomunikasi Malaysia memutuskan sama ada untuk turut serta dalam Digital Nasional Berhad (DNB) hujung bulan ini, sudah tentu pihak syarikat mereka selalu memikirkan bagaimana memaksimumkan keuntungan, bagaimanapun kerajaan telah menyarankan (agar) memberi satu insentif fiskal misalnya pengurangan dari cukai untuk menyertai DNB ini," kata beliau ketika dihubungi Berita RTM, di sini.

(Pensyarah Kanan Putra Business School, Dr. Ida Yasin)

Tambah Ida, penyertaan syarikat tempatan dalam Digital Nasional Berhad (DNB) mampu meningkatkan kesalinghubungan antara kedua-dua pihak sekali gus meraih faedah dalam tempoh jangka sederhana. DNB adalah sebuah anak syarikat milik penuh Kementerian Kewangan dan telah diberi mandat oleh kerajaan untuk menjadi pihak neutral tunggal bagi melaksanakan infrastruktur dan rangkaian 5G ke seluruh negara.


Axiata, Digi lanjut tarikh muktamad ke 31 Disember 2022

KUALA LUMPUR, 18 Jun- Axiata Group Berhad dan Digi.com Berhad bersetuju melanjutkan tarikh muktamad perjanjian pembelian saham bagi cadangan penggabungan entiti Celcom Axiata Berhad dan Digi. Tarikh baharu itu adalah 31 Disember 2022 berbanding 21 Jun sebelum ini atau tarikh lain yang dipersetujui bersama secara bertulis antara kedua-dua pihak.Menerusi makluman kepada Bursa Malaysia, kedua-dua syarikat menjelaskan, selain tarikh akhir tersebut, semua terma dan syarat perjanjian yang lain kekal tidak berubah.Di bawah perjanjian yang dimeterai antara Axiata dan Digi bertarikh 21 Jun 2021, syarat penggabungan akan dipenuhi dalam tempoh 12 bulan dari tarikh ia ditandatangani.Melainkan terdapat tarikh lain yang dipersetujui bersama secara bertulis antara kedua-dua pihak.


Manfaat kadar tukaran ringgit untuk promosi produk pelancongan tempatan - Uzaidi

KUALA LUMPUR, 19 Jun - Agensi pelancongan disaran mempromosi destinasi dan pakej pelancongan tempatan secara lebih agresif kepada pelancong luar khususnya dari negara berpendapatan tinggi. Kadar tukaran ringgit yang rendah pada masa ini perlu dimanfaatkan untuk menggalakkan pelancong berbelanja sekaligus mampu menguatkan nilai ringgit.

Presiden Majlis Pelancongan Malaysia, Uzaidi Udanis yakin kehadiran pelancong asing juga mampu membawa limpahan positif kepada sektor serta produk hiliran tempatan. "Ini akan beri impak besar,apabila pelancong datang ke sini maka lebih banyak aliran wang datang. Jangan kita promosi negara luar sahaja dan ini akan bawa keluar wang, ini akan jadi pelancongan defisit, yang kita nak ialah lebihan pelancong," katanya dalam program terbitan RTM.


Akta Tanggungjawab Fiskal bakal dibentang di Parlimen pada akhir tahun ini - MOF

KUALA LUMPUR, 17 Jun- Kementerian Kewangan merancang untuk membentangkan Akta Tanggungjawab Fiskal di Parlimen menjelang akhir tahun ini.Menteri Kewangan, Tengku Datuk Seri Zafrul Aziz berkata akta tersebut merangkumi strategi hasil jangka sederhana dan prinsip panduan bagi asas hasil lebih luas serta had hutang statutori.Menerusi Laporan Kewangan Rakyat ke-99, jelasnya sesebuah negara harus diselia dan dikawal ketat dari segi kewangan bagi menjamin sumber mencukupi.Ini bagi memastikan kelancaran pelaksanaan program reformasi bersesuaian yang memenuhi agenda Alam Sekitar, Sosial dan Tadbir Urus (ESG) negara.Reformasi berlandaskan ESG mampu membina daya tahan sosioekonomi jangka panjang dan menjadi penampan terbaik bagi sebarang kejutan dan pandemik pada masa hadapan.Usaha negara ke arah kelestarian telah bermula menerusi rangka kerja dan sasaran kemampanan syarikat pelaburan berkaitan kerajaan seperti Khazanah Nasional Berhad, Kumpulan Wang Simpanan Pekerja (KWSP) dan Permodalan Nasional Berhad (PNB).


Perdagangan Malaysia cecah RM1 trilion dalam tempoh lima bulan

KUALA LUMPUR, 17 Jun- Jumlah perdagangan Malaysia melepasi RM1 trilion dalam tempoh lima bulan pertama tahun ini, tersingkat pernah dicatatkan.Prestasi eksport, import dan lebihan dagangan turut mencatat nilai tertinggi bagi tempoh Januari hingga Mei.Perdagangan meningkat 25.1% kepada RM1.08 trilion berbanding tempoh sama tahun lalu. Eksport tumbuh 23.5% kepada RM592.97 bilion dan import meningkat 27% kepada RM491.85 bilion.Lebihan dagangan pula berkembang 9% menjadikan jumlahnya RM101.12 bilion.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, prestasi perdagangan pada Mei 2022 juga kekal kukuh merekodkan pertumbuhan terpantas sejak November 2021.Jumlah perdagangan pada bulan tersebut naik 33.6% kepada RM228.37 bilion berbanding Mei 2021, pertumbuhan dua angka ke-16 bulan berturut-turut.

Eksport meningkat 30.5% kepada RM120.49 bilion disumbang oleh permintaan yang kukuh bagi barangan elektrik dan elektronik, keluaran petroleum serta minyak sawit dan keluaran pertanian berasaskan minyak sawit. Manakala import berkembang 37.3% kepada RM107.88 bilion menjadikan lebihan dagangan sebanyak RM12.62 bilion.


Kenaikan faedah AS tidak beri kesan kepada Malaysia

PUTRAJAYA, 16 Jun- Langkah Rizab Persekutuan Amerika Syarikat menaikkan kadar faedah 0.75 mata asas, tidak memberi kesan kepada Malaysia buat masa ini.Menteri Kewangan, Datuk Seri Tengku Zafrul Tengku Abdul Aziz, berkata kenaikan itu sudah dijangkakan sejak minggu lalu susulan kadar inflasi tinggi di negara berkenaan."Kita perlu lihat terlebih dahulu apakah impak global ini akan memberi kesan kepada Malaysia. Kerana terdapat impak kepada negara maju dan besar seperti Amerika Syarikat (AS), Euro dan China,"Dengan peningkatan kadar faedah ini ekonomi AS masih lagi mengembang dan negara akan sentiasa memantau perkembangannya," katanya selepas menyempurnakan Majlis Pelancaran Pelan Hala Tuju Strategik Pusat Perniagaan dan Kewangan Antarabangsa Labuan (Labuan IBFC) di Putrajaya.

(Menteri Kewangan, Datuk Seri Tengku Zafrul Tengku Abdul Aziz)

Sementara itu, kementeriannya sedang mengkaji impak pengecualian cukai jualan dan perkhidmatan (SST) bagi pembelian kenderaan.Pengecualian yang mula diumumkan pada 5 Jun 2020 dan dijangka berakhir hujung bulan ini setakat telah menyebabkan negara perlu menanggung kehilangan hasil sebanyak RM4.8 bilion setakat ini.


Petronas perkenal entiti baharu dikenali gentari, tawar penyelesaian tenaga lebih bersih

KUALA LUMPUR, 16 Jun- Petroliam Nasional Bhd; Petronas memperkenalkan Gentari Sdn Bhd; Gentari bagi mempercepat penggunaan dan pengkomersilan tenaga bersih.Pengerusinya, Datuk Tengku Muhammad Taufik Tengku Aziz berkata, entiti baharu itu akan menawarkan penyelesaian tenaga lebih bersih bagi memenuhi keperluan tenaga dan aspirasi karbon rendah negara serta pelanggannya di dalam dan luar negara.Menjelang 2030, Gentari berhasrat membina kapasiti tenaga boleh diperbaharui antara 30 hingga 40 gigawatt, khususnya melibatkan tenaga solar.Syarikat juga merancang membekalkan hingga 1.2 juta tan metrik hidrogen setahun sejajar sasaran menjadi pengeluar hidrogen rendah karbon.

(Datuk Tengku Muhammad Taufik Tengku Aziz)

Aset dan projek tenaga bersih Gentari ketika ini termasuk kapasiti solar di India dan Malaysia serta rangkaian projek hidrogen bersih yang sedang dibangunkan dalam negara dan pasaran utama lain yang dijangka bermula pada 2025.


Jurang pembangunan negeri ditangani, capai objektif Keluarga Malaysia

KUALA LUMPUR, 16 Jun- Jurang pembangunan yang besar antara negeri perlu ditangani bagi mencapai objektif Keluarga Malaysia yang makmur dan muhibah.Menteri di Jabatan Perdana Menteri Ekonomi, Datuk Seri Mustapa Mohamed berkata, ini terutamanya isi rumah di Sabah, Sarawak, Kelantan dan Kedah yang merekodkan kemajuan perlahan dalam sektor pekerjaan dan pendapatan berbanding negeri lain.Kementeriannya turut melaksanakan Program Pembasmian Kemiskinan Tegar Keluarga Malaysia yang menggunakan pendekatan inovatif bagi menangani isu kemiskinan.

(Menteri di Jabatan Perdana Menteri (Ekonomi), Datuk Seri Mustapa Mohamed)

Fasa pertama program merangkumi 80 lokaliti dengan tumpuan utama diberikan kepada negeri yang mencatatkan kadar kemiskinan tertinggi.Beliau berucap pada pelancaran Laporan Tinjauan Ekonomi Malaysia Jun 2022 oleh Bank Dunia.


Industri kayu Malaysia, Vietnam meterai memorandum kerjasama perkukuh kerjasama ekonomi

KUALA LUMPUR, 16 Jun - Industri kayu dan yang berasaskan kayu di Malaysia dan Vietnam memeterai Memorandum Kerjasama untuk membangunkan lagi dagangan kayu bagi mengukuhkan kerjasama ekonomi antara kedua-dua negara, pada Rabu.Ketua Pegawai Eksekutif Majlis Perkayuan Malaysia (MTC) Muhtar Suhaili berkata pada masa yang sama ia juga menyediakan peluang bagi pengeluar kedua-dua negara untuk meningkatkan eksport dan import mereka. “Malaysia komited untuk membangunkan lagi industri kayunya secara mampan dan boleh mendapat manfaat daripada pelaburan langsung asing (FDI) yang tinggi dari Vietnam dalam pengeluaran perabot dan akses ke pasaran Kesatuan Eropah menerusi perjanjian perdagangan bebas negara tersebut,” katanya dalam satu kenyataan pada Rabu. Muhtar menyaksikan majlis permeteraian itu yang diadakan di Ho Chi Minh City, Vietnam, semalam.Beliau berkata ketersediaan tenaga kerja mahir Vietnam dalam kalangan penduduk tempatan akan memberi kelebihan selain kedekatannya dengan China yang menyediakan akses mudah bagi bahagian-bahagian perabot dan panel kayu.

(Industri kayu dan yang berasaskan kayu di Malaysia dan Vietnam memeterai Memorandum Kerjasama untuk membangunkan lagi dagangan kayu bagi mengukuhkan kerjasama ekonomi antara kedua-dua negara/FOTO FB Muhtar Suhaili)

Memorandum Kerjasama itu adalah sejajar dengan perjanjian Sidang Kemuncak ASEAN pada 2000 yang mana inisiatif bagi Integrasi ASEAN dilancarkan untuk merapatkan jurang pembangunan dan meningkatkan daya saing ASEAN sebagai satu rantau, katanya.“Ia juga akan melindungi kepentingan kedua-dua negara terhadap peraturan yang mungkin menjejaskan kepentingan industri kayu Malaysia dan Vietnam,” katanya.Sementara itu, permeteraian Memorandum Kerjasama itu merupakan sebahagian daripada Lawatan Pasaran dan Perniagaan MTC ke Hanoi dan Ho Chi Minh dari 13-17 Jun, 2022.Eksport produk kayu Malaysia ke Vietnam pada 2021 berjumlah US$38.44 juta (US$1=RM4.41) manakala import sebanyak US$148.25 juta yang terdiri daripada produk berasaskan kayu dari Vietnam.Lima produk utama kayu yang dieksport Malaysia ke Vietnam pada 2021 ialah papan partikel  (US$9.35 juta), perabot kayu (US$7.77 juta), papan gentian (US$5.99 juta), kayu bergergaji (US$5.46 juta) dan pertukangan kayu halus serta pertukangan kayu pembina (US$3.39 juta). - BERNAMA


Pengeluaran getah asli merosot

KUALA LUMPUR, 15 Jun - Pengeluaran getah asli Malaysia merosot 20 peratus kepada 22,498 tan pada April 2022, berbanding 28,106 tan bulan sebelumnya.Lebih 80 peratus daripada pengeluaran disumbangkan sektor pekebun kecil dan bakinya oleh sektor estet.Ketua Perangkawan Datuk Seri Dr Mohd Uzir Mahidin dalam kenyataan berkata, jumlah stok getah asli pula susut 4.1 peratus kepada 297,673 tan.Manakala eksport mencatatkan jumlah 58,755 tan, meningkat 10.2 peratus berbanding Mac 2022.

(Pengeluaran getah asli di Malaysia merosot)

China kekal destinasi utama eksport diikuti Amerika Syarikat, Finland, Mesir dan Iran.Produk eksport utama antaranya sarung tangan getah, tayar, tiub dan benang getah.Sarung tangan getah merekodkan eksport tertinggi mencecah RM2.2 bilion berbanding RM2 bilion pada Mac.Sentimen penurunan pasaran getah disumbangkan kerugian di pasaran hadapan getah serantau, dipengaruhi sekatan ketat COVID-19 di China, konflik Rusia-Ukraine yang berlarutan, kekurangan cip di peringkat global serta tekanan inflasi global.


Ringgit melantun semula, ditutup tinggi berbanding dolar AS

KUALA LUMPUR, 15 Jun- Ringgit melantun semula selepas mencatatkan penurunan tiga hari dagangan berturut-turut untuk ditutup tinggi sedikit hari ini berbanding dolar AS di tengah-tengah petunjuk bercampur-campur di pasaran global, kata seorang peniaga.

Pada petang Rabu, mata wang tempatan meningkat berbanding dolar AS (AS$) kepada 4.4120/4150 daripada paras penutup 4.4190/4220 pada Selasa.

Seorang peniaga berkata, selepas mencatatkan penurunan pada April ekonomi China kembali stabil sedikit pada Mei susulan peningkatan perindustrian yang tidak dijangka.Bagaimanapun katanya, penggunaan masih lemah dan memberi cabaran kepada penggubal dasar berikutan pertumbuhan perlahan yang diakibatkan daripada peraturan ketat untuk membendung Covid-19.

Sementara itu, seorang peniaga lain berkata, meskipun harga minyak yang melantun sedikit, para pelabur masih bimbang terhadap permintaan bahan api dan keseluruhan ekonomi susulan jangkaan kenaikan kadar yang tinggi oleh Rizab Persekutuan AS.Ringgit diniagakan kebanyakannya tinggi berbanding kumpulan mata wang utama lain.Unit tempatan meningkat berbanding pound Britain kepada 5.3323/3360 daripada paras penutup 5.3496/3533 pada Selasa dan mengukuh berbanding dolar Singapura kepada 3.1732/1758 daripada 3.1771/1797.Ringgit naik berbanding yen Jepun kepada 3.2815/2840 daripada 3.2921/2948, namun susut berbanding euro kepada 4.6277/6309 daripada 4.6108/6139. -BERNAMA


AirAsia X umum laluan baharu dan yakin kapasitinya akan kembali ke tahap sebelum pandemik

KUALA LUMPUR, 15 Jun - Syarikat penerbangan, AirAsia X umum tiga destinasi baharu dari Kuala Lumpur ke London, Dubai dan Istanbul.Ketua Pegawai Eksekutif, Benyamin Ismail menyifatkan pengumuman itu menandakan segmen penerbangan tambang murah jarak jauh kembali rancak tahun ini. “Penyambungan penerbangan semula ke London serta penerbangan kali pertama terus ke Dubai bakal menjadi pemangkin perkhidmatan penerbangan jarak jauh bernilai hebat dan ia akan mula dijual tidak lama lagi untuk perjalanan menjelang akhir tahun ini.“Melalui perkembangan perkhidmatan ini, kami akan terus menambah jumlah pesawat dan berharap untuk mengambil kembali para juruterbang serta kru kabin kami secara beransur-ansur.“Saya yakin semua perkhidmatan kami yang disambung semula atau baharu ini akan mendapat sambutan yang amat menggalakkan dan kami akan kembali kepada kapasiti pra-COVID di beberapa laluan utama kami dalam tempoh 12 bulan akan datang,” katanya.

(Presiden (Komersial) Capital A, Colin Currie bersama Pengerusi Eksekutif Airasia Group, Datuk Kamarudin Meranun dalam sessi sidang media hari ini di sini)

Pada masa sama, kapasiti penumpang juga diunjur kembali seperti tempoh sebelum pandemik dalam masa 12 bulan. Anak syarikat kumpulan Capital A itu turut mengumumkan empat laluan baharu melibatkan Tokyo, Sapporo dan Osaka di Jepun, selain ke Hawaii. AAX kini menawarkan penerbangan ke tujuh laluan popular dari Kuala Lumpur ke New Delhi, Sydney, Seoul (Incheon), Tokyo (Haneda), Sapporo (Chitose), Osaka (Kansai), dan daripada Osaka (Kansai) ke Honolulu.Semua laluan ini tersedia untuk ditempah bermula hari ini hingga 26 Jun 2022, untuk tempoh perjalanan antara 1 Julai 2022 dan 26 Mac 2023, bermula daripada RM499 (tambang sehala termasuk semua) untuk tempat duduk ekonomi dan daripada RM1,499 untuk tempat duduk premium flatbed.Berhubung kenaikan harga minyak dunia, syarikat yakin mampu mengekalkan tambang kompetitif disokong perkhidmatan kargo selain langkah kawalan kos.


Malaysia di kedudukan ke-32 dalam Ranking Daya Saing Dunia IMD 2022

KUALA LUMPUR, 15 Jun- Malaysia berada di kedudukan ke-32 dalam Ranking Daya Saing Dunia (WCR) Institut Antarabangsa bagi Pembangunan Pengurusan (IMD) 2022, turun tujuh tangga dari kedudukan ke-25 yang direkodkan pada 2021.Menurut Pusat Daya Saing Dunia (WCC) IMD, Thailand (di tangga ke-33 kali ini berbanding ke-28 pada 2021) dan Indonesia (di ranking ke-44 berbanding di kedudukan ke-37 sebelum ini) turut mengalami penurunan prestasi berikutan pembukaan semula ekonomi yang perlahan pasca-COVID-19 berbanding dengan Kesatuan Eropah (EU) dan Amerika Syarikat (AS).Rantau Asia juga menyaksikan ranking China turun satu tangga kepada 17 daripada 16, menongkah aliran meningkat kukuh yang dicatatkan negara itu sejak beberapa tahun kebelakangan ini, menunjukkan pemulihan ekonomi yang buruk dijejaskan lagi oleh strategi sifar-COVID.“Melangkah ke hadapan, China perlu menstrukturkan semula ekonomi daripada pembuatan kepada perkhidmatan bernilai tinggi dan daripada pelaburan kepada penggunaan.“Ia juga perlu membangunkan pasaran nasional disatukan untuk meningkatkan kemakmuran ekonomi jangka panjang, dan ia hanya akan mencapai matlamat pembangunan sosio-ekonominya menerusi gabungan dasar makroekonomi,” jelas WCC.Bagaimanapun, China masih mendahului ekonomi Asia-Pasifik (APAC) bersama Singapura (ketiga), Hong Kong (kelima) dan Taiwan (ketujuh).Singapura mencapai ranking ketiga, naik dari kedudukan kelima, sekali gus berada di tangga teratasnya di rantau APAC.Pemulihannya dipacu oleh peningkatan ketara ekonomi domestik (di tangga pertama berbanding ke-15 sebelum ini), pekerjaan (ketiga berbanding dengan ke-18), kewangan awam (keenam berbanding tangga ke-12) serta produktiviti dan kecekapan (ranking kesembilan berbanding ke-14 pada 2021).Namun, ia kekal pada kedudukan yang agak rendah dalam beberapa subfaktor, termasuk amalan pengurusan (ke-14), infrastruktur saintifik (ke-16) serta kesihatan dan alam sekitar (ke-25).Menurut WCC IMD, India mencatakan peningkatan ketara dalam kalangan ekonomi Asia, berada di kedudukan ke-37 berbanding ke-43 sebelum ini.Kedudukannya melonjak enam tangga selepas empat tahun mengalami prestasi tidak berubah. Ini didorong terutama oleh lonjakan yang dicatatkan India dari segi prestasi ekonomi dan kecekapan perniagaan.Ketua Ahli Ekonomi WCC IMD, Christos Cabolis berkata selain tekanan inflasi menjejaskan kebanyakan ekonomi, cabaran global lain yang turut sama memburukkan daya saing negara ialah varian COVID-19.Ini termasuk jumlah orang yang dijangkiti di seluruh dunia, perbezaan dasar nasional untuk menangani COVID (dasar ‘sifar-toleransi COVID’ berbanding dengan dasar ‘terus bergerak daripada COVID’) selain pencerobohan ke atas Ukraine oleh Rusia.Sementara itu, Denmark, sebagai negara paling maju dari segi digital di dunia, mencapai kedudukan teratas buat kali pertama dalam sejarah 34 tahun ranking ini.“Ini disokong oleh dasar yang baik, kelebihan yang diperoleh dengan menjadi sebuah negara Eropah, tumpuan jelas terhadap kemampanan dan dorongan daripada sektor korporatnya yang cekap,” kata Pengarah WCC IMD, Profesor Arturo Bris.

Switzerland kehilangan tempat teratas globalnya apabila turun ke tangga kedua, walaupun kekal kukuh dalam ranking keseluruhan.WCR 2022 menilai 63 ekonomi, melalui data yang bersifat kuantitatif dan boleh dianalisis secara formal, di mana 333 kriteria daya saing dipilih sebagai hasil penyelidikan komprehensif menggunakan kajian ekonomi; sumber antarabangsa, nasional dan serantau serta maklum balas daripada komuniti perniagaan, agensi kerajaan dan ahli akademik, selain respons tinjauan (100 eksekutif setiap ekonomi secara purata) daripada eksekutif kanan, dikutip daripada 56 institut rakan kongsi tempatan.


KUALA LUMPUR, 14 Jun- Ringgit kekal ditutup rendah berbanding dolar AS hari ini apabila lebih ramai pelabur beralih kepada aset selamat berikutan kebimbangan yang semakin meningkat terhadap kemungkinan kenaikan kadar faedah Amerika Syarikat (AS), kata seorang peniaga. Pada 6 petang, unit tempatan susut berbanding dolar AS kepada 4.4190/4220 daripada paras penutup 4.4170/4185 pada Isnin.

(Ringgit ditutup rendah berbanding Dolar AS/Foto hiasan)

Seorang peniaga berkata para pelabur berhati-hati susulan data inflasi yang terhakis dan pandangan yang berubah dengan pantas dalam pasaran kewangan pada Isnin telah membuka ruang kepada peningkatan faedah mata peratusan tiga-suku yang lebih besar dari jangkaan apabila Rizab Persekutuan AS bermesyuarat minggu ini. Sementara itu, ringgit diniagakan bercampur-campur berbanding kumpulan mata wang utama lain. Unit tempatan meningkat berbanding pound Britain kepada 5.3496/3533 daripada paras penutup 5.3892/3910 pada Isnin dan turun berbanding dolar Singapura kepada 3.1771/1797 daripada 3.1770/1783. Ringgit juga turun berbanding yen Jepun kepada 3.2921/2948 daripada 3.2830/2844 pada Isnin tetapi meningkat berbanding euro kepada 4.6108/6139 daripada 4.6211/6226.- BERNAMA


Vaksin COVID-19: Pharmaniaga mahu bekal ke Afrika

KUALA LUMPUR, 13 Jun- Pharmaniaga Bhd bercadang membekalkan vaksin Sinovac COVID-19 ke negara lain terutama Afrika, sekali gus optimis dapat mengulangi prestasi kewangan yang direkodkan tahun lalu.Pengarah Urusan Kumpulan, Datuk Zulkarnain Md Eusope berkata, benua Afrika mempunyai potensi besar untuk pembekalan vaksin COVID-19 kerana mempunyai 1.3 bilion penduduk.Beliau berkata, ia menawarkan potensi pertumbuhan yang luar biasa dan akan menjadi kawasan tumpuan syarikat untuk membekalkan vaksin, memandangkan kadar pelalian di benua itu masih rendah."Sehingga kini tujuh negara di benua Afrika telah mengadakan pertemuan dan menunjukkan minat terhadap pembekalan vaksin Sinovac."Sekiranya perbincangan dengan negara Afrika berjaya dan dapat mengedarkan vaksin COVID-19 ke benua itu, kami optimis dapat mencapai prestasi kewangan pada 2021 sekali lagi," katanya selepas taklimat media prestasi kewangan suku pertama 2022 di sini.Sementara itu, beliau berkata, mengenai pembangunan vaksin halal dan kemudahan insulin pertama di dunia,Pharmaniaga kini berada di landasan yang betul untuk pengkormesialannya menjelang 2025.

(Pharmaniaga Bhd optimis dapat mengulangi prestasi kewangan yang direkodkan tahun lalu/FOTO PHARMANIAGA)

Sementara itu mengenai kenaikan harga bahan farmaseutikal aktif (API)  beliau berkata kumpulan itu ketika ini mempunyai stok penimbal tiga hingga enam bulan. “Ada beberapa produk farmaseutikal yang terjejas disebabkan kekurangan API, tetapi kami tidak bergantung kepada hanya satu pembekal bagi API.“Kami ada sekurang-kurangnya tiga pembekal sekarang,” katanya sambil menambah kumpulan itu akan terus memantau turun naik harga API.


Pharmaniaga rancang kembang pasaran ke luar negara

KUALA LUMPUR, 13 Jun- Pharmaniaga Bhd akan memperluaskan pasarannya di peringkat antarabangsa dalam tempoh dua hingga tiga tahun selain turut mengukuhkan operasinya di Indonesia. Pengarah Urusan Kumpulan, Datuk Zulkarnain Md Eusope berkata, pihaknya merancang untuk mengembangkan pasarannya ke United Kingdom (UK), Turkiye serta rantau Timur Tengah dan Afrika Utara (MENA).“Kami sedang melihat untuk memudahkan proses (memasuki pasaran UK) menerusi produk yang telahpun berdaftar (di negara itu) dan tidak dijual dengan betul di pasaran UK,” katanya kepada pemberita selepas mengumumkan prestasi kewangan kumpulan bagi suku pertama yang berakhir 31 Mac, 2022, di sini.Berhubung mengukuhkan operasinya di Indonesia, Zulkarnain berkata terdapat potensi pasaran yang amat besar belum dimanfaatkan yang perlu diteroka di negara berkenaan."Menerusi pelan perniagaan strategik dan pemasaran agresif, Pharmaniaga menyasar meningkatkan lagi keuntungan unit kami di Indonesia pada suku-suku akan datang.“Kami sedang merombak model perniagaan semasa cabang logistik dan pengedaran senaraian awam kami, PT Millenium Pharmacon International Tbk di Jakarta, dan mengembangkan portfolio produk cabang pembuatan kami, PT Errita Pharma di Bandung," katanya.

(Pengarah Urusan Kumpulan Pharmaniaga, Datuk Zulkarnain Md Eusope (dua dari kiri) bersama Timbalan Pengarah Urusan Kumpulan Pharmaniaga, Mohamed Iqbal Abdul Rahman (kiri); Pengarah Eksekutif Pharmaniaga, Zulkifli Jafar dan Ketua Pegawai Kewangan Pharmaniaga, Norai'ni Mohamed Ali pada taklimat mediaprestasi kewangan suku pertama 2022 Pharmaniaga di Petaling Jaya)

Pharmaniaga mencatatkan keuntungan bersih lebih tinggi sebanyak RM27.73 juta bagi suku pertama berakhir 31 Mac 2022, berbanding RM23.14 juta tahun lalu.Pendapatannya meningkat 21 peratus kepada RM962.17 juta daripada RM793.50 juta setahun lalu.Katanya, ia disebabkan pertumbuhan yang kukuh merentas konsesi kumpulan dan perniagaannya di Indonesia selepas aktiviti perniagaan disambung semula berikutan kes COVID-19 semakin berkurangan.